title: 2008/76/KE: Deċiżjoni tal-Kunsill tal- 21 ta' Jannar 2008 rigward il-pożizzjoni li għandha tittieħed mill-Komunità fil-Kunsill Internazzjonali tal-Kawkaw rigward l-estensjoni tal-Ftehim Internazzjonali dwar il-Kawkaw, 2001

text:
               26.1.2008

               MT

               Il-Ġurnal Uffiċjali ta’ l-Unjoni Ewropea

               L 23/27

         DEĊIŻJONI TAL-KUNSILL
   tal-21 ta' Jannar 2008
   rigward il-pożizzjoni li għandha tittieħed mill-Komunità fil-Kunsill Internazzjonali tal-Kawkaw rigward l-estensjoni tal-Ftehim Internazzjonali dwar il-Kawkaw, 2001
   (2008/76/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 133 flimkien mat-tieni subparagrafu ta’ l-Artikolu 300(2) ta’ l-istess,
   Wara li kkunsidra l-proposta mill-Kummissjoni (1),
   Billi:

               (1)

               Il-Ftehim Internazzjonali dwar il-Kawkaw ta’ l-2001 ġie ffirmat u konkluż f’isem il-Komunità Ewropea fit-18 ta’ Novembru 2002 permezz tad-Deċiżjoni tal-Kunsill 2002/970/KE (2).

               (2)

               Taħt id-dispożizzjonijiet ta’ l-Artikoli 63(1) u (3), il-Ftehim Internazzjonali dwar il-Kawkaw ta’ l-2001 għandu jiskadi fit-30 ta’ Settembru 2008 sakemm dan ma jiġix estiż lil hinn minn dik id-data b’Deċiżjoni tal-Kunsill Internazzjonali tal-Kawkaw għal perijodu wieħed jew tnejn li b’kollox ma jeċċedux erba’ snin.

               (3)

               L-estensjoni ta’ dak il-Ftehim hija fl-interess tal-Komunità Ewropea.

               (4)

               Għandha tiġi determinata l-pożizzjoni tal-Komunità Ewropea fil-Kunsill Internazzjonali dwar il-Kawkaw,

         IDDEĊIEDA KIF ĠEJ:
   Artikolu
   Il-pożizzjoni tal-Komunità Ewropea fil-Kunsill Internazzjonali tal-Kawkaw għandha tkun vot favur l-estensjoni tal-Ftehim Internazzjonali dwar il-Kawkaw, 2001, għal perjodu wieħed jew tnejn li b’kollox ma jeċċedux erba’ snin u li din l-estensjoni tiġi notifikata lis-Segretarju Ġenerali tan-Nazzjonijiet Uniti.

      Magħmula fi Brussell, 21 ta’ Jannar 2008.

            Għall-Kunsill

            Il-President

         I. JARC

      (1)  ĠU C 4, 9.1.2008, p. 6.

      (2)  ĠU L 342, 17.12.2002, p. 1.


title: Deċiżjoni tal-Kummissjoni tal- 14 ta’ Ottubru 2010 It-tnedija mill-ġdid tal-Grupp ta' Livell Għoli CARS 21 għall-Kompetittività u t-Tkabbir Sostenibbli tal-Industrija tal-Karozzi fl-Unjoni Ewropea

text:
               16.10.2010

               MT

               Il-Ġurnal Uffiċjali tal-Unjoni Ewropea

               C 280/32

         DEĊIŻJONI TAL-KUMMISSJONI
   tal-14 ta’ Ottubru 2010
   It-tnedija mill-ġdid tal-Grupp ta' Livell Għoli CARS 21 għall-Kompetittività u t-Tkabbir Sostenibbli tal-Industrija tal-Karozzi fl-Unjoni Ewropea
   2010/C 280/08
   Il-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:

               (1)

               L-Artikolu 173 tat-Trattat ta l-kariga lill-Unjoni Ewropea u lill-Istati Membri li jiżguraw li jkun hemm il-kundizzjonijiet meħtieġa għall-kompetittività tal-industrija tal-Unjoni. L-Artikolu 191 tat-TFUE jistipula li l-politika tal-Unjoni dwar l-ambjent għandha tikkontribwixxi għall-promozzjoni ta' miżuri li jippreservaw, jipproteġu u jtejbu l-kwalità tal-ambjent u jikkontrollaw il-bidla fil-klima.

               (2)

               Bħala parti mill-politika industrijali tal-Kummissjoni, il-proċess CARS 21 (“Sistema Regolatorja Kompetittiva għall-Karozzi għas-seklu 21”), li oriġinarjament tnieda fl-2005, ressaq rakkomandazzjonijiet għall-politika pubblika għal żmien qasir, medju u għat-tul fil-qafas regolatorju għall-industrija tal-karozzi tal-Unjoni Ewropea li ttejjeb il-kompetittività u l-impjiegi globali filwaqt li tappoġġja iktar progress fil-prestazzjoni tas-sigurtà u dik ambjentali bi prezz li huwa raġonevoli għall-konsumatur.

               (3)

               Fil-Komunikazzjoni tagħha “EWROPA 2020 – strateġija Ewropea għal tkabbir intelliġenti, sostenibbli u inklużiv” (1) il-Kummissjoni tippreżenta proposti biex timmodernizza u tiddekarbonizza s-settur tat-trasport u biex tippromwovi teknoloġiji ġodda inklużi karozzi elettriċi. L-Inizjattiva Prinċipali “Politika Industrijali għall-era tal-globalizzazzjoni” timmira li tistabbilixxi politika industrijali li toħloq l-aħjar ambjent għaż-żamma u l-iżvilupp ta' bażi industrijali b'saħħitha, kompetittiva u ddiversifikata fl-Ewropa kif ukoll għall-promozzjoni tas-sostenibbiltà permezz ta' appoġġ għat-tranżizzjoni tas-setturi tal-manifattura għal effiċjenza ikbar fir-rigward tal-enerġija u r-riżorsi. L-Inizjattiva Prinċipali “Ewropa b'Użu Effiċjenti tar-Riżorsi” se tinkoraġġixxi miżuri tal-infrastruttura li jvarjaw bħall-iskjerament ta' infrastrutturi ta' netwerks ta' mobbiltà elettrika, ġestjoni intelliġenti tat-traffiku u fuq kollox il-promozzjoni ta' teknoloġiji ġodda inklużi karozzi bl-elettriku u dawk ibridi.

               (4)

               Il-Komunikazzjoni tal-Kummissjoni “Strateġija Ewropea dwar vetturi ta' enerġija nadifa u effiċjenti” (2) tiddefinixxi miri għal żmien qasir u għat-tul bħala appoġġ għar-riċerka u l-innovazzjoni, għat-tfittxija ta' soluzzjonijiet għall-ġenerazzjoni u d-distribuzzjoni tal-enerġija, għall-istimulazzjoni tal-impjiegi u l-inkoraġġiment ta' domanda għal vetturi li ma jniġġsux l-ambjent fis-suq mill-konsumaturi.

               (5)

               Għalhekk hu neċessarju li jitwaqqaf grupp ta' esperti fil-qasam tal-kompetittività u t-tkabbir sostenibbli tal-industrija tal-Unjoni Ewropea tal-karozzi, li jissejjes fuq il-proċess CARS 21, u li jiġu definiti l-kompiti u l-istruttura tiegħu.

               (6)

               Il-grupp għandu jgħin fl-identifikazzjoni tal-politiki u l-miżuri fil-livell tal-Unjoni Ewropea, fil-livell nazzjonali u billi partijiet interessati oħra jrawmu l-kompetittività u t-tkabbir sostenibbli tal-industrija tal-karozzi tal-Unjoni Ewropea.

               (7)

               Il-grupp għandu jkun magħmul minn rappreżentanti tal-Parlament Ewropew, tal-Kummissjoni, tal-Istati Membri u partijiet interessati rilevanti tal-industrija u s-soċjetà ċivili, partikolarment rappreżentanti tal-konsumaturi, tat-trejdjunjins u tal-organizzazzjonijiet nongovernattivi.

               (8)

               Għandhom jiġu stabbiliti regoli dwar l-iżvelar tal-informazzjoni mill-membri tal-grupp, bla ħsara għar-regoli tal-Kummissjoni dwar is-sigurtà kif stabbilit fl-Anness għad-Deċiżjoni tal-Kummissjoni 2001/844/KE, KEFA, Euratom, tad-29 ta' Novembru 2001 li temenda r-Regoli ta' Proċedura interni tagħha (3).

               (9)

               Id-dejta personali għandha tiġi pproċessata f’konformità mar-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwu fir-rigward tal-ipproċessar ta' data personali mill-istituzzjonijiet u l-korpi tal-Komunità u dwar il-moviment liberu ta' dak id-data (4).

               (10)

               Huwa xieraq li jiġi stabbilit perjodu għall-applikazzjoni ta’ din id-Deċiżjoni. Malli jasal il-waqt, il-Kummissjoni se tikkunsidra jkunx għaqli li dan il-perjodu jiġi estiż,

         IDDEĊIDIET KIF ĠEJ:
   Artikolu 1
   Il-Grupp
   Grupp ta' Livell Għoli dwar il-Kompetittività u t-Tkabbir Sostenibbli tal-Industrija tal-Karozzi fl-Unjoni Ewropea, minn hawn 'il quddiem jissejjaħ “il-grupp”, li qabel kien jeżisti fuq bażi informali bit-titolu “Sistema Regolatorja Kompetittiva għall-Karozzi għas-seklu 21”, b'hekk qed jitnieda mill-ġdid.
   Artikolu 2
   Il-kompiti
   Il-kompiti tal-grupp għandhom ikunu:

               1.

               li jassisti lill-Kummissjoni fi kwistjonijiet relatati mal-kompetittività u t-tkabbir sostenibbli tal-industrija tal-karozzi;

               2.

               li jwettaq analiżi ekonomika u statistika tal-fatturi li jiddeterminaw il-bidliet strutturali fis-settur tal-karozzi, kif ukoll fatturi oħrajn li jinfluwenzaw il-pożizzjoni kompetittiva tal-industrija tal-karozzi fl-Unjoni Ewropea;

               3.

               li jassisti lill-Kummissjoni fl-implimentazzjoni tal-politika stabbilita mill-istrateġija EWROPA 2020, l-inizjattiva prinċipali tagħha dwar Ewropa li tuża r-riżorsi b'mod effiċjenti, l-inizjattiva tagħha dwar politika industrijali għall-era tal-globalizzazzjoni u l-Komunikazzjoni dwar vetturi ta' enerġija nadifa u effiċjenti COM(2010) 186 biex tintlaħaq il-mira li tinżamm industrija kompetittiva u sostenibbli tal-karozzi fl-Unjoni Ewropea;

               4.

               li jikkontribwixxi għall-iżgurar ta' tranżizzjoni ekonomika u soċjali mingħajr intoppi u bbilanċjata, permezz ta' antiċipazzjoni u ġestjoni proattivi ta' proċessi ta' ristrutturar, tal-bżonnijiet tal-ħiliet u l-bżonnijiet relatati ta' kwalifiki, b'kunsiderazzjoni tar-riżultati tas-“Sħubija Ewropea għall-Antiċipazzjoni tal-Bidla fis-settur tal-Karozzi”;

               5.

               li jifformula sett ta' rakkomandazzjonijiet politiċi speċifiċi għas-settur indirizzati lil dawk li jfasslu l-politika fil-livell tal-Unjoni Ewropea u dak nazzjonali, kif ukoll lill-industrija u lill-organizzazzjonijiet tas-soċjetà ċivili;

               6.

               li jiżviluppa prinċipji ta' mġiba tajba biex tiġi promossa t-trasparenza fir-relazzjonijiet kummerċjali u kuntrattwali bejn il-partijiet fi ftehimiet vertikali fis-settur tal-vetturi bil-mutur;

               7.

               li jagħti pariri dwar aspetti speċifiċi tal-implimentazzjoni tal-Istrateġija 2020 tal-Kummissjoni għal tkabbir intelliġenti, sostenibbli u inklużiv.

         Artikolu 3
   Is-Sħubija – il-Ħatra
   1.   Il-grupp għandu jkun magħmul minn numru ta' membri li ma jaqbiżx l-40.
   2.   Dawn il-membri għandhom ikunu individwi li jinħatru fil-kapaċità personali tagħhom. Kull membru tal-grupp għandu jinnomina rappreżentant personali f'sottogrupp preparatorju permanenti minn hawn 'il quddiem imsejjaħ “is-sottogrupp preparatorju”.
   3.   Il-membri tal-grupp għandhom jinħatru mill-Kummissjoni minn fost partijiet interessati ta' livell għoli b'kompetenza u responsabbiltà f'oqsma li huma relatati mal-kompetittività u t-tkabbir sostenibbli tal-industrija tal-karozzi fl-UE. Il-kompożizzjoni għandha tirrifletti rappreżentazzjoni bbilanċjata ta' partijiet interessati differenti. Għandhom jinkludu rappreżentanti tal-Parlament Ewropew, tal-Kummissjoni, tal-Istati Membri, l-atturi fil-katina tal-valur industrijali, it-trejdjunjins u s-soċjetà ċivili (organizzazzjonijiet nongovernattivi u konsumaturi).
   4.   Il-membri jinħatru għal perjodu ta' sentejn. Għandhom jibqgħu fil-kariga sa meta jiġu ssostitwiti jew jispiċċalhom il-mandat. Il-mandat tal-membri jista' jiġġedded.
   5.   Il-membri li ma jibqgħux f’pożizzjoni li jikkontribwixxu b’mod effettiv għad-deliberazzjonijiet tal-grupp, li jirriżenjaw jew li ma jirrispettawx il-kundizzjonijiet stabbiliti fl-Artikolu 339 tat-Trattat, jistgħu jiġu sostitwiti għall-bqija tal-mandat tagħhom.
   6.   L-ismijiet ta' individwi maħtura f'kapaċità personali għandhom jiġu ppubblikati fir-Reġistru tal-gruppi ta' esperti u entitajiet simili oħra tal-Kummissjoni, minn hawn 'il quddiem imsejjaħ ir-“Reġistru”.
   7.   Id-dejta personali għandha tinġabar, tiġi pproċessata u ppubblikata skont ir-Regolament (KE) Nru 45/2001.
   Artikolu 4
   It-tħaddim
   1.   Il-president tal-grupp għandu jkun rappreżentant tal-Kummissjoni.
   2.   Is-sottogrupp preparatorju għandu jipprepara d-diskussjonijiet, id-dokumenti ta' pożizzjoni u l-pariri għall-azzjonijiet u l-miżuri politiċi li għandhom jiġu rakkomandati mill-grupp. Għal dan il-għan, għandu jaħdem mill-qrib mas-servizzi kompetenti tal-Kummissjoni.
   3.   Il-grupp jista', bi qbil mas-servizzi tal-Kummissjoni, iwaqqaf gruppi ta' ħidma, barra mis-sottogrupp preparatorju, biex jeżaminaw kwistjonijiet speċifiċi relatati mal-kompiti tal-grupp u abbażi ta' termini ta' referenza definiti mill-grupp. Tali gruppi ta' ħidma għandhom jiġu xolti hekk kif jilħqu l-għan tagħhom.
   4.   Ir-rappreżentant tal-Kummissjoni jista’, fuq bażi ad hoc, jistieden esperti jew osservaturi esterni għall-grupp li jkollhom kompetenza speċifika f’suġġett li jkun fuq l-aġenda biex jieħdu sehem fil-ħidma tas-sottogrupp tal-grupp jew tal-gruppi ta' ħidma. Barra minn hekk, ir-rappreżentant tal-Kummissjoni jista' jagħti status ta' osservatur lil individwi jew organizzazzjonijiet kif inhu definit fir-regola 8(3) tar-regoli orizzontali dwar il-gruppi ta' esperti, l-aġenziji tal-UE u l-pajjiżi tal-adeżjoni.
   5.   Il-membri tal-gruppi ta’ esperti u r-rappreżentanti tagħhom, kif ukoll l-esperti u l-osservaturi li jkunu mistiedna għandhom iħarsu l-obbligi tas-segretezza professjonali stabbiliti fit-Trattati u fir-regoli implimentattivi taggħom, kif ukoll ir-regoli tal-Kummissjoni dwar is-sigurtà marbutin mal-ħarsien ta' tagħrif ikklassifikat tal-UE, stabbiliti fl-Anness għad-Deċiżjoni tal-Kummissjoni 2001/844/KE, KEFA, Euratom. Jekk jonqsu milli jħarsu dawn l-obbligi, il-Kummissjoni tista’ tieħu l-miżuri x-xierqa kollha.
   6.   L-informazzjoni miksuba minn parteċipazzjoni fid-deliberazzjonijiet jew fil-ħidma tal-grupp jew gruppi ad hoc jew sottogruppi ma tistax tiġi żvelata, jekk, fil-fehma tal-Kummissjoni, dik l-informazzjoni tittratta kwistjonijiet kunfidenzjali.
   7.   Il-laqgħat tal-grupp, tas-sottogrupp preparatorju u tal-gruppi ta' ħidma għandhom isiru fil-bini tal-Kummissjoni. Il-Kummissjoni għandha tipprovdi servizzi ta' segretarjat. Uffiċjali oħrajn tal-Kummissjoni b'interess fil-proċeduri jistgħu jattendu l-laqgħat tal-grupp, tas-sottogrupp preparatorju u tal-gruppi ta' ħidma.
   8.   Il-grupp għandu jadotta r-regoli ta’ proċedura tiegħu abbażi tar-regoli standard ta’ proċedura adottati mill-Kummissjoni (5).
   9.   Il-Kummissjoni għandha tippubblika t-tagħrif rilevanti dwar l-attivitajiet li jwettaq il-grupp, jew billi tinkludih fir-Reġistru jew permezz ta' link mir-Reġistru li tieħdok f'sit elettroniku apposta. Ir-rapport finali għandu jkun ippubblikat kmieni kemm jista' jkun wara l-laqgħa finali tal-grupp.
   Artikolu 5
   L-ispejjeż tal-laqgħat
   1.   Il-parteċipanti fl-attivitajiet tal-grupp ma għandhomx jitħallsu għas-servizzi tagħhom.
   2.   L-ispejjeż għall-ivvjaġġar u għall-għajxien li jġarrbu l-parteċipanti fl-attivitajiet tal-grupp għandhom jiġu rimborsati mill-Kummissjoni skont id-disposizzjonijiet fis-seħħ fil-Kummissjoni.
   3.   Dawk l-ispejjeż għandhom jiġu rimborsati fil-limiti tal-approprjazzjonijiet disponibbli allokati skont il-proċedura annwali għall-allokazzjoni tar-riżorsi.
   Artikolu 6
   L-applikabbiltà
   Din id-Deċiżjoni għandha tapplika sal-14 ta’ Ottubru 2012.

      Magħmula fi Brussell, l-14 ta’ Ottubru 2010.

            Għall-Kummissjoni

         Antonio TAJANI

            Viċi President

      (1)  COM(2010) 2020.

      (2)  COM(2010) 186.

      (3)  ĠU L 317, 3.12.2001, p. 1.

      (4)  ĠU L 8, 12.1.2001, p. 1.

      (5)  ĠU L 55/61, 5.3.2010, p. 61.


title: 2012/368/UE, Euratom: Deċiżjoni tal-Parlament Ewropew, tal-Kunsill, tal-Kummissjoni, tal-Qorti tal-Ġustizzja tal-Unjoni Ewropea, tal-Qorti tal-Awdituri, tal-Kumitat Ekonomiku u Soċjali Ewropew u tal-Kumitat tar-Reġjuni tad- 29 ta’ Ġunju 2012 li temenda d-Deċiżjoni 2009/496/KE, Euratom dwar l-organizzazzjoni u l-funzjonament tal-Uffiċċju tal-Pubblikazzjonijiet tal-Unjoni Ewropea

text:
               11.7.2012

               MT

               Il-Ġurnal Uffiċjali tal-Unjoni Ewropea

               L 179/15

         DEĊIŻJONI TAL-PARLAMENT EWROPEW, TAL-KUNSILL, TAL-KUMMISSJONI, TAL-QORTI TAL-ĠUSTIZZJA TAL-UNJONI EWROPEA, TAL-QORTI TAL-AWDITURI, TAL-KUMITAT EKONOMIKU U SOĊJALI EWROPEW U TAL-KUMITAT TAR-REĠJUNI
   tad-29 ta’ Ġunju 2012
   li temenda d-Deċiżjoni 2009/496/KE, Euratom dwar l-organizzazzjoni u l-funzjonament tal-Uffiċċju tal-Pubblikazzjonijiet tal-Unjoni Ewropea
   (2012/368/UE, Euratom)
   IL-PARLAMENT EWROPEW,
   IL-KUNSILL,
   IL-KUMMISSJONI EWROPEA,
   IL-QORTI TAL-ĠUSTIZZJA TAL-UNJONI EWROPEA,
   IL-QORTI TAL-AWDITURI,
   IL-KUMITAT EKONOMIKU U SOĊJALI EWROPEW,
   IL-KUMITAT TAR-REĠJUNI,
   Wara li kkunsidraw it-Trattat dwar l-Unjoni Ewropea,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw it-Trattat li jistabbilixxi l-Komunità Ewropea tal-Enerġija Atomika,
   Billi:

               (1)

               Huwa meħtieġ li tiġi emendata d-Deċiżjoni 2009/496/KE, Euratom tal-Parlament Ewropew, tal-Kunsill, tal-Kummissjoni, tal-Qorti tal-Ġustizzja, tal-Qorti tal-Awdituri, tal-Kumitat Ekonomiku u Soċjali Ewropew u tal-Kumitat tar-Reġjuni tas-26 ta’ Ġunju 2009 dwar l-organizzazzjoni u l-funzjonament tal-Uffiċċju tal-Pubblikazzjonijiet tal-Unjoni Ewropea (1) sabiex tiġi adattata għad-dispożizzjonijiet tat-Trattati kif emendati mit-Trattat ta’ Lisbona u, b’mod partikolari, biex jiżdied l-Kunsill Ewropew bħala istituzzjoni firmatarja.

               (2)

               Il-Kumitat tal-Ġestjoni tal-Uffiċċju tal-Pubblikazzjonijiet qabel fil-laqgħa tiegħu tat-2 ta’ Lulju 2010 li l-Kunsill Ewropew isir istituzzjoni firmatarja u li, fl-14 ta’ April 2011, dik id-Deċiżjoni 2009/496/KE, Euratom għandha għaldaqstant tiġi emendata,

         ADOTTAW DIN ID-DEĊIŻJONI:
   Artikolu 1
   Id-Deċiżjoni 2009/496/KE, Euratom hi emendata kif ġej:

               1.

               It-titolu jinbidel hekk, “Deċiżjoni tal-Parlament Ewropew, tal-Kunsill Ewropew, tal-Kunsill, tal-Kummissjoni, tal-Qorti tal-Ġustizzja tal-Unjoni Ewropea, tal-Qorti tal-Awdituri, tal-Kumitat Ekonomiku u Soċjali Ewropew u tal-Kumitat tar-Reġjuni dwar l-organizzazzjoni u l-funzjonament tal-Uffiċċju tal-Publikazzjonijiet tal-Unjoni Ewropea”.

               2.

               Il-lista ta’ istituzzjonijiet u korpi li jippromulgaw tinbidel b’din li ġejja:
               “IL-PARLAMENT EWROPEW,
               IL-KUNSILL EWROPEW,
               IL-KUNSILL,
               IL-KUMMISSJONI EWROPEA,
               IL-QORTI TAL-ĠUSTIZZJA TAL-UNJONI EWROPEA,
               IL-QORTI TAL-AWDITURI,
               IL-KUMITAT EKONOMIKU U SOĊJALI EWROPEW,
               IL-KUMITAT TAR-REĠJUNI”.

               3.

               Fl-Artikolu 1(1) l-ewwel subparagrafu jiġi sostitwit b’dan li ġej:
               “1.   Il-kompitu tal-Uffiċċju tal-Pubblikazzjonijiet tal-Unjoni Ewropea (minn hawn ’il quddiem l-Uffiċċju), li huwa uffiċċju interistituzzjonali, għandu jkun li jippubblika l-pubblikazzjonijiet tal-istituzzjonijiet tal-Unjoni Ewropea u tal-Komunità Ewropea tal-Enerġija Atomika fl-aħjar kundizzjonijiet possibbli.”.

               4.

               L-Artikolu 4(6) jiġi sostitwit b’dan li ġej:
               “6.   L-istituzzjonijiet jistgħu jikkonkludu ftehimiet ta’ servizz mal-Uffiċċju sabiex jiddefinixxu l-metodi ta’ kooperazzjoni tagħhom. Is-Servizz Ewropew għall-Azzjoni Esterna jista’ jikkoopera wkoll mal-Uffiċċju u, għal dan il-għan, jikkonkludi ftehim ta’ servizz.”.

               5.

               L-Artikolu 6(1) jiġi sostitwit b’dan li ġej:
               “1.   Huwa b’dan stabbilit Kumitat tal-Ġestjoni, li fi ħdanu jkunu rappreżentati l-istituzzjonijiet firmatarji kollha. Il-Kumitat tal-Ġestjoni għandu jkun magħmul mir-Reġistratur tal-Qorti tal-Ġustizzja tal-Unjoni Ewropea u mis-Segretarji Ġenerali tal-istituzzjonijiet l-oħra jew ir-rappreżentanti tagħhom. Il-Bank Ċentrali Ewropew għandu jieħu sehem fix-xogħol tal-Kumitat tal-Ġestjoni bħala osservatur. Il-Bank Ċentrali Ewropew għandu jkun rappreżentat mis-Segretarju tal-Bord Eżekuttiv tiegħu jew minn sostitut maħtur minnhom.”.

               (6)

               Il-lista tal-firmatarji tinbidel b’din li ġejja:
               “Għall-Parlament Ewropew,
               Għall-Kunsill Ewropew,
               Għall-Kunsill,
               Għall-Kummissjoni,
               Għall-Qorti tal-Ġustizzja tal-Unjoni Ewropea,
               Għall-Qorti tal-Awdituri,
               Għall-Kumitat Ekonomiku u Soċjali Ewropew,
               Għall-Kumitat tar-Reġjuni”.

         Artikolu 2
   Din id-Deċiżjoni għandha ssir effettiva fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Brussell u fil-Lussemburgu, id-29 ta’ Ġunju 2012.

            Għall-Parlament Ewropew

            Il-President

         Martin SCHULZ

            Għall-Kunsill

            Il-President

         Villy SØVNDAL

            Għall-Kummissjoni

            Il-President

         José Manuel BARROSO

            Għall-Qorti tal-Ġustizzja tal-Unjoni Ewropea

            Il-President

         Vassilios SKOURIS

            Għall-Qorti tal-Awdituri

         Vítor Manuel da SILVA CALDEIRA

            Il-President

            Il-President tal-Kumitat Ekonomiku u Soċjali Ewropew

         Staffan NILSSON

            Il-President tal-Kumitat tar-Reġjuni

         Mercedes BRESSO

      (1)  ĠU L 168, 30.6.2009, p. 41.


               16.12.2015

               MT

               Il-Ġurnal Uffiċjali tal-Unjoni Ewropea

               C 419/196

         P7_TA(2012)0422
   Emenda tal-Artikolu 70 tar-Regoli ta' Proċedura dwar negozjati interistituzzjonali fi proċeduri leġiżlattivi
   Deċiżjoni tal-Parlament Ewropew tal-20 ta' Novembru 2012 dwar l-emenda tal-Artikolu 70 tar-Regoli ta' Proċedura dwar negozjati interistituzzjonali fi proċeduri leġislattivi (2011/2298(REG))
   (2015/C 419/31)

      Il-Parlament Ewropew,

               —

               wara li kkunsidra l-ittra mingħand il-President tiegħu tat-18 ta' April 2011,

               —

               wara li kkunsidra l-Artikoli 211 u 212 tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Affarijiet Kostituzzjonali u l-opinjoni tal-Kumitat għall-Affarijiet Ekonomiċi u Monetarji (A7-0281/2012),

               1.

               Jiddeċiedi li jemenda r-Regoli ta' Proċedura tiegħu kif jidher hawn taħt;

               2.

               Ifakkar li dawn l-emendi jidħlu fis-seħħ fl-ewwel ġurnata tas-sessjoni parzjali li jmiss;

               3.

               Jagħti istruzzjonijiet lill-President tiegħu biex jgħaddi din id-deċiżjoni lill-Kunsill u lill-Kummissjoni għal skopijiet ta’ informazzjoni.

      Emenda 1

      Regoli ta' Proċedura tal-Parlament Ewropew

      Artikolu 70 – paragrafu 1

                  Test fis-seħħ

                  Emenda

               1.   Negozjati mal-istituzzjonijiet l-oħrajn bil-għan li tintlaħaq ftehima waqt proċedura leġislattiva għandhom jitwettqu filwaqt li jitqies il-Kodiċi ta’ Mġiba
                     għal negozjar fil-kuntest tal-proċedura leġislattiva ordinarjai
                  .

               1.   Negozjati mal-istituzzjonijiet l-oħrajn bil-għan li tintlaħaq ftehima waqt proċedura leġislattiva għandhom jitwettqu filwaqt li jitqies il-Kodiċi ta’ Mġiba
                     stipulat mill-Konferenza tal-Presidenti
                  .

      Emenda 13

      Regoli ta' Proċedura tal-Parlament Ewropew

      Artikolu 70 – paragrafu 2

                  Test fis-seħħ

                  Emenda

               2.
                     Qabel ma jidħol f'negozjati bħal dawn, il-kumitat
                   responsabbli
                     għandu, fil- prinċipju, jieħu deċiżjoni
                   b'maġġoranza tal-membri tiegħu
                     u jadotta mandat, orjentazzjonijiet jew prijoritajiet
                  .

               2.
                     Tali negozjati m'għandhomx jinbdew qabel l-adozzjoni mill-kumitat
                   responsabbli
                     , fuq bażi ta' każ b'każ għal kull proċedura leġislattiva kkonċernata u,
                   b'maġġoranza tal-membri tiegħu
                     , ta’ deċiżjoni dwar il-ftuħ tan-negozjati
                  .
                     Dik id-deċiżjoni għandha tiddetermina l-mandat u l-kompożizzjoni tat-tim tan-negozjati. Tali deċiżjonijiet għandhom jiġu nnotifikati lill-President, li għandu jżomm il-Konferenza tal-Presidenti infurmata fuq bażi regolari.

      Emenda 3

      Regoli ta' Proċedura tal-Parlament Ewropew

      Artikolu 70 – paragrafu 2 – subparagrafu 1a (ġdid)

                  Test fis-seħħ

                  Emenda

                     Il-mandat għandu jikkonsisti f’rapport adottat fil-kumitat u mqiegħed fuq il-Mejda għal eżami ulterjuri mill-Parlament. Bħala eċċezzjoni, meta l-kumitat responsabbli jqis li jkun debitament ġustifikat li wieħed jidħol f'negozjati qabel l-adozzjoni ta' rapport fil-kumitat, il-mandat jista’ jikkonsisti f'sett ta' emendi jew f’sett ta’ objettivi, prijoritajiet jew orjentazzjonijiet definiti b'mod ċar.

      Emenda 4

      Regoli ta' Proċedura tal-Parlament Ewropew

      Artikolu 70 – paragrafu 2a (ġdid)

                  Test fis-seħħ

                  Emenda

                     2a.

                     It-tim tan-negozjati għandu jitmexxa mir-rapporteur u għandu jiġi ppresedut mill-President tal-kumitat responsabbli jew minn Viċi President innominat mill-President. Għandu jinkludi għall-inqas ix-shadow rapporteurs minn kull grupp politiku.

      Emendi 5 u 18

      Regoli ta' Proċedura tal-Parlament Ewropew

      Artikolu 70 – paragrafu 2b (ġdid)

                  Test fis-seħħ

                  Emenda

                     2b.

                     Kwalunkwe dokument maħsub biex jiġi diskuss f’laqgħa mal-Kunsill u l-Kummissjoni (“trilogu”) għandu jieħu l-forma ta’ dokument li jindika l-pożizzjonijiet rispettivi tal-istituzzjonijiet involuti u s-soluzzjonijiet ta’ kompromess possibbli u għandu jiġi ċċirkolat mat-tim tan-negozjati għall-inqas 48 siegħa, jew f’każijiet ta’ urġenza għall-inqas 24 siegħa, qabel it-trilogu inkwistjoni.

                     Wara kull trilogu, it-tim tan-negozjati għandu jirrapporta lura lil-laqgħa sussegwenti tal-kumitat responsabbli. Id-dokumenti li jirriflettu l-eżitu tal-aħħar trilogu għandhom ikunu disponibbli għall-kumitat.

                     Meta ma jkunx fattibbli li tissejjaħ laqgħa tal-kumitat b'mod f'waqtu, it-tim tan-negozjati għandu jirrapporta lura lill-President, lix-shadow rapporteurs u lill-koordinaturi tal-kumitat, kif xieraq.

                     Il-kumitat responsabbli jista' jaġġorna l-mandat fid-dawl tal-progress tan-negozjati.

      Emenda 6

      Regoli ta' Proċedura tal-Parlament Ewropew

      Artikolu 70 – paragrafu 3

                  Test fis-seħħ

                  Emenda

               3.   Jekk in-negozjati jwasslu għal kompromess
                     mal-Kunsill wara l-adozzjoni tar-rapport mill-kumitat
                  , il-kumitat għandu
                     fi kwalunkwe każ jerġa’ jiġi kkonsultat qabel ma ssir il-votazzjoni fil-plenarja
                  .

               3.   Jekk in-negozjati jwasslu għal kompromess, il-kumitat
                     responsabbli
                   għandu
                     jkun infurmat mingħajr dewmien
                  .
                     It-test miftiehem għandu jiġi ppreżentat lill-kumitat responsabbli biex jeżaminah. Jekk jiġi approvat fil-kumitat, it-test miftiehem għandu jitqiegħed fuq il-Mejda sabiex jiġi eżaminat mill-Parlament fil-forma xierqa, inklużi l-emendi ta’ kompromess. Jista’ jiġi ppreżentat bħala test konsolidat sakemm ikun juri b’mod ċar il-modifiki għall-proposta għal att leġislattiv li tkun qed tiġi eżaminata.

      Emenda 7

      Regoli ta' Proċedura tal-Parlament Ewropew

      Artikolu 70 – paragrafu 3a (ġdid)

                  Test fis-seħħ

                  Emenda

                     3a.

                     Meta l-proċedura tinvolvi kumitat jew kumitati assoċjati jew laqgħat konġunti tal-kumitati, l-Artikoli 50 u 51 għandhom japplikaw għad-deċiżjoni dwar il-ftuħ tan-negozjati u għall-mod kif jitmexxew dawn in-negozjati.

                     F'każ ta' nuqqas ta' qbil bejn il-kumitati kkonċernati, il-modalitajiet għall-ftuħ tan-negozjati u għat-tmexxija ta’ tali negozjati għandhom jiġu ddeterminati mill-President tal-Konferenza tal-Presidenti tal-Kumitati b’konformità mal-prinċipji stabbiliti f’dawk l-Artikoli.

      Emenda 8

      Regoli ta' Proċedura tal-Parlament Ewropew

      Artikolu 70a (ġdid) – titolu

                  Test fis-seħħ

                  Emenda

      Emenda 9

      Regoli ta' Proċedura tal-Parlament Ewropew

      Artikolu 70a (ġdid) – paragrafu 1

                  Test fis-seħħ

                  Emenda

                     1.

                     Kwalunkwe deċiżjoni minn kumitat dwar il-ftuħ tan-negozjati qabel l-adozzjoni ta' rapport fil-kumitat għandha tiġi tradotta fil-lingwi uffiċjali kollha, għandha titqassam lill-Membri kollha tal-Parlament u għandha tiġi ppreżentata lill-Konferenza tal-Presidenti.

                     Fuq talba ta’ grupp politiku, il-Konferenza tal-Presidenti tista’ tiddeċiedi li tinkludi l-punt, biex jiġi eżaminat b’dibattitu u votazzjoni, fl-abbozz tal-aġenda tas-sessjoni parzjali ta’ wara t-tqassim tad-deċiżjoni, f’liema każ il-Parlament għandu jistabbilixxi skadenza għat-tqegħid ta' emendi fuq il-Mejda.

                     Fin-nuqqas ta' deċiżjoni mill-Konferenza tal-Presidenti biex il-punt jiġi inkluż fl-abbozz tal-aġenda ta’ dik is-sessjoni parzjali, id-deċiżjoni dwar il-ftuħ tan-negozjati għandha titħabbar mill-President waqt il-ftuħ ta’ dik is-sessjoni parzjali.

      Emenda 16

      Regoli ta' Proċedura tal-Parlament Ewropew

      Artikolu 70a (ġdid) – paragrafu 2

                  Test fis-seħħ

                  Emenda

                     2.

                     Il-punt għandu jiġi inkluż fl-abbozz ta’ aġenda għas-sessjoni parzjali ta' wara t-tħabbir tad-deċiżjoni għal eżami b'dibattitu u votazzjoni, u l-President għandu jistabbilixxi skadenza għat-tressiq ta' emendi meta grupp politiku jew għall-inqas 40 Membru jitolbu dan fi żmien 48 siegħa wara t-tħabbir tad-deċiżjoni.

                     Inkella, id-deċiżjoni dwar il-ftuħ tan-negozjati għandha titqies approvata.


title: Deċiżjoni tal-Kunsill 2013/12/PESK tal- 25 ta’ Ottubru 2012 dwar l-iffirmar u l-konklużjoni tal-Ftehim bejn l-Unjoni Ewropea u r-Repubblika tal-Moldova li jistabbilixxi qafas għall-parteċipazzjoni tar-Repubblika tal-Moldova f’operazzjonijiet tal-Unjoni Ewropea għall-immaniġġar ta’ kriżijiet

text:
               12.1.2013

               MT

               Il-Ġurnal Uffiċjali tal-Unjoni Ewropea

               L 8/1

         DEĊIŻJONI TAL-KUNSILL 2013/12/PESK
   tal-25 ta’ Ottubru 2012
   dwar l-iffirmar u l-konklużjoni tal-Ftehim bejn l-Unjoni Ewropea u r-Repubblika tal-Moldova li jistabbilixxi qafas għall-parteċipazzjoni tar-Repubblika tal-Moldova f’operazzjonijiet tal-Unjoni Ewropea għall-immaniġġar ta’ kriżijiet
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 37 tiegħu,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 218(5) u (6) tiegħu,
   Wara li kkunsidra l-proposta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
   Billi:

               (1)

               Il-kondizzjonijiet rigward il-parteċipazzjoni ta’ Stati terzi f’operazzjonijiet tal-Unjoni Ewropea għall-immaniġġar ta’ kriżijiet għandhom ikunu stipulati fi ftehim li jistabbilixxi qafas għal tali parteċipazzjoni possibbli fil-futur, pjuttost minn definizzjoni każ b’każ rigward dawk il-kondizzjonijiet għal kull operazzjoni kkonċernata.

               (2)

               Wara l-adozzjoni ta’ Deċiżjoni tal-Kunsill fil-25 ta’ Ġunju 2012 li tawtorizza l-ftuħ tan-negozjati, ġie nnegozjat, mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà, ftehim bejn l-Unjoni Ewropea u r-Repubblika tal-Moldova li jistabbilixxi qafas għall-parteċipazzjoni tar-Repubblika tal-Moldova f’operazzjonijiet tal-Unjoni Ewropea għall-immaniġġar ta’ kriżijiet (“il-Ftehim”).

               (3)

               Il-Ftehim għandu jiġi approvat,

         ADOTTA DIN ID-DEĊIŻJONI:
   Artikolu 1
   Il-Ftehim bejn l-Unjoni Ewropea u r-Repubblika tal-Moldova li jistabbilixxi qafas għall-parteċipazzjoni tar-Repubblika tal-Moldova fl-operazzjonijiet tal-Unjoni Ewropea tal-immaniġġar ta’ kriżijiet huwa b’dan approvat f’isem l-Unjoni.
   It-test tal-Ftehim huwa mehmuż ma’ din id-Deċiżjoni.
   Artikolu 2
   Il-President tal-Kunsill huwa b’dan awtorizzat li jinnomina l-persuna jew persuni li jkollhom is-setgħa li jiffirmaw il-Ftehim sabiex tintrabat l-Unjoni.
   Artikolu 3
   Il-President tal-Kunsill, f’isem l-Unjoni, għandu jagħti n-notifika prevista fl-Artikolu 16(1) tal-Ftehim.
   Artikolu 4
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fil-Lussemburgu, il-25 ta’ Ottubru 2012.

            Għall-Kunsill

            Il-President

         M. BØDSKOV

      TRADUZZJONI
      FTEHIM
      bejn l-Unjoni Ewropea u r-Repubblika tal-Moldova li jistabbilixxi qafas għall-parteċipazzjoni tar-Repubblika tal-Moldova f’operazzjonijiet tal-Unjoni Ewropea għall-immaniġġar ta’ kriżijiet
      L-UNJONI EWROPEA (UE)
      minn naħa waħda, u
      IR-REPUBBLIKA TAL-MOLDOVA
      min-naħa l-oħra,
      minn hawn ‘il quddiem imsejħin il-“Partijiet”,
      Billi:

                  (1)

                  L-Unjoni Ewropea tista’ tiddeċiedi li tieħu azzjoni fil-qasam tal-immaniġġar ta’ kriżijiet, inkluż l-operazzjonijiet għaż-żamma tal-paċi jew l-operazzjonijiet umanitarji.

                  (2)

                  L-Unjoni Ewropea għandha tiddeċiedi jekk Stati terzi jkunux mistiedna jipparteċipaw f’operazzjoni tal-UE għall-immaniġġar ta’ kriżijiet. Ir-Repubblika tal-Moldova tista’ taċċetta l-istedina tal-Unjoni Ewropea u toffri l-kontribut tagħha. F’tali każ, l-Unjoni Ewropea tiddeċiedi dwar jekk taċċettax dak il-kontribut propost.

                  (3)

                  Il-kondizzjonijiet rigward il-parteċipazzjoni tar-Repubblika tal-Moldova f’operazzjonijiet tal-UE għall-immaniġġar ta’ kriżijiet għandhom jiġu stabbiliti fi ftehim li jistabbilixxi qafas għal tali parteċipazzjoni fil-ġejjieni, pjuttost milli dawn il-kondizzjonijiet jiġu definiti abbażi ta’ każ b’każ għal kull operazzjoni konċernata.

                  (4)

                  Tali ftehim għandu jkun mingħajr preġudizzju għall-awtonomija tat-teħid ta’ deċiżjonijiet tal-Unjoni Ewropea, u ma għandux jiġġudika minn qabel in-natura speċifika tad-deċiżjonijiet tar-Repubblika tal-Moldova li tipparteċipa f’operazzjoni tal-UE għall-immaniġġar ta’ kriżijiet, f’konformità mas-sistema legali.

                  (5)

                  Tali ftehim għandu jindirizza biss operazzjonijiet tal-UE għall-immaniġġar ta’ kriżijiet fil-futur u għandu jkun mingħajr preġudizzju għal kwalunkwe ftehim eżistenti, li jirregola l-parteċipazzjoni tar-Repubblika tal-Moldova f’operazzjoni tal-UE għall-immaniġġar ta’ kriżijiet, li tkun diġà nbdiet.

            FTIEHMU KIF ĠEJ:
      TAQSIMA I

         DISPOŻIZZJONIJIET ĠENERALI

      Artikolu 1
      Deċiżjonijiet relatati mal-parteċipazzjoni
      1.   Wara d-deċiżjoni tal-Unjoni Ewropea li tistieden lir-Repubblika tal-Moldova biex tipparteċipa f’operazzjoni tal-UE għall-immaniġġar ta’ kriżijiet, u ladarba r-Repubblika tal-Moldova tkun iddeċidiet li tipparteċipa, tali Stat għandu jipprovdi informazzjoni dwar il-kontribut propost tagħha lill-Unjoni Ewropea.
      2.   Il-valutazzjoni mill-Unjoni Ewropea tal-kontribut propost għandha ssir b’konsultazzjoni ma’ dik li kienet ir-Repubblika tal-Moldova.
      3.   L-Unjoni Ewropea għandha tipprovdi lir-Repubblika tal-Moldova b’indikazzjoni bikrija ta’ kontribut probabbli għall-ispejjeż komuni tal-operazzjoni mill-aktar fis possibbli bil-ħsieb li tgħin lir-Repubblika tal-Moldova fil-formulazzjoni tal-offerta tagħha.
      4.   L-Unjoni Ewropea għandha tikkomunika l-eżitu ta’ dik il-valutazzjoni lir-Repubblika tal-Moldova permezz ta’ ittra bil-ħsieb li tiżgura l-parteċipazzjoni tagħha skont id-dispożizzjonijiet ta’ dan il-Ftehim.
      Artikolu 2
      Qafas
      1.   Ir-Repubblika tal-Moldova għandha tassoċja ruħha mad-Deċiżjoni tal-Kunsill li biha l-Kunsill tal-Unjoni Ewropea jiddeċiedi li l-UE ser twettaq l-operazzjoni għall-immaniġġar ta’ kriżijiet, u ma’ kwalunkwe Deċiżjoni oħra li biha l-Kunsill tal-Unjoni Ewropea jiddeċiedi li jestendi l-operazzjoni tal-UE għall-immaniġġar ta’ kriżijiet, skont id-dispożizzjonijiet ta’ dan il-Ftehim u kwalunkwe arranġament ta’ implimentazzjoni meħtieġ.
      2.   Il-kontribut tar-Repubblika tal-Moldova għal operazzjoni tal-UE għall-immaniġġar ta’ kriżijiet għandu jkun mingħajr preġudizzju għall-awtonomija tat-teħid ta’ deċiżjonijiet tal-UE.
      Artikolu 3
      Status ta’ persunal u forzi
      1.   L-istatus ta’ persunal issekondat għal operazzjoni ċivili tal-UE għall-immaniġġar ta’ kriżijiet u/jew tal-forzi kontribwiti lil operazzjoni militari tal-UE għall-immaniġġar ta’ kriżijiet mir-Repubblika tal-Moldova għandhom jiġu rregolati mill-ftehim dwar l-istatus tal-forzi/missjoni, jekk konkluż bejn l-UE u l-Istat(i) li fihom titwettaq l-operazzjoni.
      2.   L-istatus tal-persunal ikkontribwit għall-kwartieri ġenerali jew elementi ta’ kmand li jinsabu barra l-Istat(i) li fih(om) titwettaq l-operazzjoni tal-UE għall-immaniġġar ta’ kriżijiet, għandu jkun irregolat minn arranġamenti bejn il-kwartieri ġenerali u l-elementi ta’ kmand ikkonċernati u l-awtoritajiet kompetenti tar-Repubblika tal-Moldova.
      3.   Mingħajr preġudizzju għall-ftehim dwar l-istatus tal-forzi/missjoni msemmi fil-paragrafu 1, ir-Repubblika tal-Moldova għandha teżerċita ġurisdizzjoni fuq il-persunal tagħha li jipparteċipa fl-operazzjoni tal-UE għall-immaniġġar ta’ kriżijiet. F’każijiet fejn il-forzi tar-Repubblika tal-Moldova joperaw abbord bastiment jew inġenju tal-ajru ta’ Stat Membru tal-UE, dan l-Istat tal-aħħar għandu jeżerċita l-ġurisdizzjoni f’konformità mal-liġijiet u l-proċeduri interni tiegħu.
      4.   Ir-Repubblika tal-Moldova għandha tkun responsabbli biex tirrispondi għal kull pretensjoni marbuta mal-parteċipazzjoni f’operazzjoni tal-UE għall-immaniġġar ta’ kriżijiet, li tiġi minn jew li tikkonċerna xi membru tal-persunal tagħha u għandha tkun responsabbli biex tressaq kwalunkwe azzjoni, b’mod partikolari legali jew dixxiplinarja, kontra membri tal-persunal tagħha skont il-liġijiet u r-regolamenti tagħha.
      5.   Il-Partijiet jaqblu li jirrinunzjaw għall-pretensjonijiet kollha, ħlief għal dawk kuntrattwali, kontra xulxin għal dannu, telf jew distruzzjoni ta’ assi ta’ proprjetà ta’/operati minn Parti jew oħra, jew għall-korriment jew mewt ta’ persunal ta’ Parti jew oħra, li jirriżultaw mit-twettiq tad-dmirijiet uffiċjali tagħhom konnessi mal-attivitajiet taħt dan il-ftehim, ħlief fil-każ ta’ negliġenza serja jew imġiba ħażina volontarja.
      6.   Ir-Repubblika tal-Moldova tintrabat li tagħmel dikjarazzjoni fir-rigward tar-rinunzja ta’ pretensjonijiet kontra kwalunkwe Stat li jipparteċipa f’operazzjoni tal-UE għall-immaniġġar ta’ kriżijiet li fiha tipparteċipa r-Repubblika tal-Moldova, u li tagħmel dan meta tiffirma dan il-Ftehim.
      7.   L-Unjoni Ewropea tintrabat li tiżgura li l-Istati Membri tal-Unjoni Ewropea jagħmlu dikjarazzjoni fir-rigward tar-rinunzja ta’ pretensjonijiet, għal kwalunkwe parteċipazzjoni futura tar-Repubblika tal-Moldova f’operazzjoni tal-UE għall-immaniġġar ta’ kriżijiet, u li tagħmel dan meta tkun qed tiffirma dan il-Ftehim.
      Artikolu 4
      Informazzjoni klassifikata
      1.   Ir-Repubblika tal-Moldova għandha tieħu miżuri adatti sabiex tiżgura li l-informazzjoni klassifikata tal-UE tkun imħarsa skont ir-regolamenti ta’ sigurtà tal-Kunsill tal-Unjoni Ewropea, li jinsabu fid-Deċiżjoni tal-Kunsill 2011/292/UE tal-31 ta’ Marzu 2011 dwar ir-regoli ta’ sigurtà għall-protezzjoni ta’ informazzjoni klassifikata tal-UE (1), u skont linji gwida ulterjuri maħruġa minn awtoritajiet kompetenti, inkluż il-Kmandant tal-Operazzjoni tal-UE fir-rigward ta’ operazzjoni militari tal-UE għall-immaniġġar ta’ kriżijiet jew mill-Kap tal-Missjoni tal-UE fir-rigward ta’ operazzjoni ċivili tal-UE għall-immaniġġar ta’ kriżijiet.
      2.   Fejn l-UE u r-Repubblika tal-Moldova jkunu kkonkludew ftehim dwar proċeduri ta’ sigurtà għall-iskambju ta’ informazzjoni klassifikata, id-dispożizzjonijiet ta’ tali ftehim għandhom japplikaw fil-kuntest ta’ operazzjoni tal-UE għall-immaniġġar ta’ kriżijiet.
      TAQSIMA II

         DISPOŻIZZJONIJIET DWAR PARTEĊIPAZZJONI F’OPERAZZJONIJIET ĊIVILI GĦALL-IMMANIĠĠAR TA’ KRIŻIJIET

      Artikolu 5
      Persunal issekondat lil operazzjoni ċivili tal-UE għall-immaniġġar ta’ kriżijiet
      1.   Ir-Repubblika tal-Moldova:

                  (a)

                  għandha tiżgura li l-persunal tagħha ssekondat lil operazzjoni ċivili tal-UE għall-immaniġġar ta’ kriżijiet jidħol għall-missjoni tiegħu b’mod konformi ma’:

                              —

                              id-Deċiżjoni tal-Kunsill u emendi sussegwenti kif imsemmi fl-Artikolu 2 (1).

                              —

                              il-Pjan tal-Operazzjoni;

                              —

                              il-miżuri ta’ implimentazzjoni.

                  (b)

                  għandha tinforma fi żmien debitu lill-Kap tal-Missjoni tal-operazzjoni ċivili tal-UE għall-immaniġġar ta’ kriżijiet (minn hawn ‘il quddiem il-“Kap tal-Missjoni”) u lir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (“RGħ”) bi kwalunkwe bidla fil-kontribut tagħha lill-operazzjoni ċivili tal-UE għall-immaniġġar ta’ kriżijiet.

            2.   Il-persunal issekondat lill-operazzjoni ċivili ta-UE tal-immaniġġar ta’ kriżijiet għandu jiġi sottopost għal eżami mediku, vaċċinazzjoni u għandu jiġi ċertifikat b’mod mediku li huwa jinsab b’saħħtu għax-xogħol minn awtoritá kompetenti mir-Repubblika tal-Moldova. Il-persunal issekondat lill-operazzjoni ċivili tal-UE għall-immaniġġar ta’ kriżijiet għandu jipproduċi kopja ta’ dik iċ-ċertifikazzjoni.
      Artikolu 6
      Linja ta’ kmand
      1.   Il-persunal issekondat mir-Repubblika tal-Moldova għandu jwettaq id-doveri tiegħu u jġib ruħu bl-interessi tal-operazzjoni ċivili tal-UE tal-immaniġġar ta’ kriżijiet biss f’moħħu.
      2.   Il-persunal kollu għandu jibqa’ taħt il-kmand sħiħ tal-awtoritajiet nazzjonali tiegħu.
      3.   L-awtoritajiet nazzjonali għandhom jittrasferixxu l-kontroll operattiv lill-Kmandant Ċivili tal-Operazzjoni tal-Unjoni Ewropea.
      4.   Il-Kmandant Ċivili tal-Operazzjoni għandu jieħu r-responsabbiltà u jeżerċita kmand u kontroll tal-operazzjoni ċivili tal-UE għall-immaniġġar ta’ kriżijiet fil-livell strateġiku.
      5.   Il-Kap tal-Missjoni għandu jieħu r-responsabbiltà u jeżerċita kmand u kontroll tal-operazzjoni ċivili tal-UE għall-immaniġġar ta’ kriżijiet fuq il-post u jassumi l-immaniġġar ta’ kuljum.
      6.   Ir-Repubblika tal-Moldova għandu jkollha l-istess drittijiet u obbligi f’termini ta’ mmaniġġar ta’ kuljum tal-operazzjoni bħall-Istati Membri tal-Unjoni Ewropea li jkunu qed jipparteċipaw fl-operazzjoni, skont l-istrumenti legali msemmija fl-Artikolu 2(1).
      7.   Il-Kap tal-Missjoni għandu jkun responsabbli għall-kontroll dixxiplinari tal-persunal tal-operazzjonijiet ċivili tal-UE għall-immaniġġar ta’ kriżijiet. Fejn meħtieġ, għandha tittieħed azzjoni dixxiplinarja mill-awtorità nazzjonali kkonċernata.
      8.   Għandu jiġi maħtur Punt Kontinġenti ta’ Kuntatt Nazzjonali (“NPC”) mir-Repubblika tal-Moldova biex jirrappreżenta l-kontinġent nazzjonali tagħha fl-operazzjoni. L-NPC għandu jirrapporta lill-Kap tal-Missjoni dwar kwistjonijiet nazzjonali u għandu jkun responsabbli għad-dixxiplina ta’ kuljum tal-kontinġent.
      9.   Id-deċiżjoni li tintemm l-operazzjoni għandha tittieħed mill-Unjoni Ewropea, wara konsultazzjoni mar-Repubblika tal-Moldova jekk hija tkun għadha qed tikkontribwixxi lill-operazzjoni ċivili tal-UE għall-immaniġġar ta’ kriżijiet fid-data tat-terminazzjoni tal-operazzjoni.
      Artikolu 7
      Aspetti finanzjarji
      1.   Mingħajr preġudizzju għall-Artikolu 8, ir-Repubblika tal-Moldova għandha tassumi l-ispejjeż kollha assoċjati mal-parteċipazzjoni tagħha fl-operazzjoni minbarra l-ispejjeż kurrenti, kif stabbilit fil-baġit operattiv tal-operazzjoni.
      2.   F’każ ta’ mewt, korriment, telf jew ħsara lil persuni fiżiċi jew ġuridiċi mill-Istat(i) li fih(om) titwettaq l-operazzjoni, ir-Repubblika tal-Moldova għandha, meta r-responsabbiltà tagħha tkun ġiet stabbilita, tħallas kumpens skont il-kondizzjonijiet previsti fil-ftehim applikabbli dwar l-status tal-missjoni, kif imsemmi fl-Artikolu 3 (1).
      Artikolu 8
      Kontribuzzjoni għall-baġit operattiv
      1.   Ir-Repubblika tal-Moldova għandha tikkontribwixxi għall-finanzjament tal-budget operattiv tal-operazzjoni ċivili tal-UE għall-immaniġġar ta’ kriżijiet.
      2.   Tali kontribuzzjoni għall-baġit operattiv għandha tiġi kkalkolata abbażi tal-formoli li ġejjin, skont liema tipproduċi l-inqas ammont:

                  (a)

                  is-sehem tal-ammont ta’ referenza li jkun proporzjonali għall-proporzjon tad-DNG tar-Repubblika tal-Moldova fit-total tad-DNG tal-Istati kollha li jkunu qegħdin jikkontribwixxu għall-baġit operattiv tal-operazzjoni; jew

                  (b)

                  is-sehem tal-ammont ta’ referenza għall-baġit operattiv li jkun proporzjonali għall-proporzjon tan-numru tal-persunal tar-Repubblika tal-Moldova parteċipanti fl-operazzjoni għan-numru totali ta’ persunal tal-Istati kollha parteċipanti fl-operazzjoni.

            3.   Minkejja l-paragrafi 1 u 2, ir-Repubblika tal-Moldova ma għandha tagħmel l-ebda kontribut għall-finanzjament ta’ għotjiet per diem imħallsa lill-persunal tal-Istati Membri tal-Unjoni Ewropea.
      4.   Minkejja l-paragrafu 1, l-Unjoni Ewropea għandha, fil-prinċipju, teżenta lir-Repubblika tal-Moldova minn kontribuzzjonijiet finanzjarji għal operazzjoni ċivili partikolari tal-UE għall-immaniġġar ta’ kriżijiet meta:

                  (a)

                  l-Unjoni Ewropea tiddeċiedi li r-Repubblika tal-Moldova tipprovdi kontribuzzjoni sinifikattiva li hija essenzjali għal din l-operazzjoni; jew

                  (b)

                  ir-Repubblika tal-Moldova għandha DNG per capita li ma jaqbiżx dak ta’ kwalunkwe Stat Membru tal-Unjoni Ewropea.

            5.   Għandu jiġi ffirmat arranġament dwar il-ħlas tal-kontribuzzjonijiet tar-Repubblika tal-Moldova għall-baġit operattiv tal-operazzjoni ċivili tal-UE għall-immaniġġar ta’ kriżijiet għandu jiġi ffirmat bejn il-Kap tal-Missjoni u l-awtoritajiet amministrattivi rilevanti tar-Repubblika tal-Moldova. Dak l-arranġament għandu jinkludi, inter alia, id-dispożizzjonijiet li ġejjin:

                  (a)

                  l-ammont ikkonċernat,

                  (b)

                  l-arranġamenti għall-ħlas tal-kontribuzzjoni finanzjarja,

                  (c)

                  il-proċedura tal-verifika tal-kontijiet.

            TAQSIMA III

         DISPOŻIZZJONIJIET DWAR PARTEĊIPAZZJONI F’OPERAZZJONIJIET MILITARI GĦALL-IMMANIĠĠAR TA’ KRIŻIJIET

      Artikolu 9
      Parteċipazzjoni fl-operazzjonijiet militari tal-UE għall-immaniġġar ta’ kriżijiet
      1.   Ir-Repubblika tal-Moldova għandha tiżgura li l-forzi tagħha u l-persunal li jipparteċipaw fl-operazzjoni militari tal-UE għall-immaniġġar ta’ kriżijiet jidħlu għall-missjoni tagħhom b’mod konformi ma’:

                  (a)

                  id-Deċiżjoni tal-Kunsill u emendi sussegwenti kif previst fl-Artikolu 2 (1),

                  (b)

                  il-Pjan tal-Operazzjoni,

                  (c)

                  il-miżuri ta’ implimentazzjoni.

            2.   Il-persunal issekondat mir-Repubblika tal-Moldova għandu jwettaq id-doveri tiegħu u jġib ruħu bl-interessi tal-operazzjoni militari tal-UE għall-immaniġġar ta’ kriżijiet biss f’moħħu.
      3.   Ir-Repubblika tal-Moldova għandha tinforma lill-Kmandant tal-Operazzjoni tal-UE fi żmien debitu bi kwalunkwe bidla fil-parteċipazzjoni tagħha fl-operazzjoni.
      Artikolu 10
      Linja ta’ kmand
      1.   Il-forzi u l-persunal kollha li jipparteċipaw fl-operazzjoni militari tal-UE għall-immaniġġar ta’ kriżijiet għandhom jibqgħu taħt il-kmand sħiħ tal-awtoritajiet nazzjonali tagħhom.
      2.   L-awtoritajiet nazzjonali għandhom jittrasferixxu l-kmand Operattiv u Tattiku u/jew il-kontroll tal-forzi u tal-persunal tagħhom lill-Kmandant tal-Operazzjoni tal-UE, li għandu d-dritt li jiddelega l-awtorità tiegħu.
      3.   Ir-Repubblika tal-Moldova għandu jkollha l-istess drittijiet u obbligi f’termini ta’ tmexxija ta’ kuljum tal-operazzjoni bħal Stati Membri parteċipanti tal-Unjoni Ewropea.
      4.   Il-Kmandant tal-Operazzjoni tal-UE jista’, wara konsultazzjonijiet mar-Repubblika tal-Moldova, fi kwalunkwe ħin jitlob l-irtirar tal-kontribut tar-Repubblika tal-Moldova.
      5.   Rappreżentant Militari Għoli (“SMR”) għandu jiġi maħtur mir-Repubblika tal-Moldova biex jirrappreżenta l-kontinġent nazzjonali tagħha fl-operazzjoni militari tal-UE għall-immaniġġar ta’ kriżijiet. L-SMR għandu jikkonsulta lill-Kmandant tal-Forza tal-UE dwar il-materji kollha li jolqtu l-operazzjoni u għandu jkun responsabbli għad-dixxiplina ta’ kuljum tal-kontinġent tar-Repubblika tal-Moldova.
      Artikolu 11
      Aspetti finanzjarji
      1.   Mingħajr preġudizzju għall-Artikolu 12 ta’ dan il-Ftehim, ir-Repubblika tal-Moldova għandha tassumi l-ispejjeż kollha assoċjati mal-parteċipazzjoni tagħha fl-operazzjoni sakemm l-ispejjeż ma jkunux suġġetti għal finanzjament komuni kif previst fl-istrumenti legali msemmija fl-Artikolu 2(1), kif ukoll fid-Deċiżjoni tal-Kunsill 2011/871/PESK tad-19 ta’ Diċembru 2011 li tistabbilixxi mekkaniżmu sabiex jiġi amministrat il-finanzjament tal-ispejjeż komuni tal-operazzjonijiet tal-Unjoni Ewropea li jkollhom implikazzjonijiet militari jew ta’ difiża (Athena) (2).
      2.   F’każ ta’ mewt, korriment, telf jew ħsara lil persuni fiżiċi jew ġuridiċi mill-Istat(i) li fih(om) titwettaq l-operazzjoni, ir-Repubblika tal-Moldova għandha, meta r-responsabbiltà tagħha tkun ġiet stabbilita, tħallas kumpens skont il-kondizzjonijiet previsti fil-ftehim applikabbli dwar l-status tal-forzi, imsemmi fl-Artikolu 3(1).
      Artikolu 12
      Kontribuzzjoni għall-ispejjeż komuni
      1.   Ir-Repubblika tal-Moldova għandha tikkontribwixxi għall-finanzjament tal-ispejjeż komuni tal-operazzjoni militari tal-UE għall-immaniġġar ta’ kriżijiet.
      2.   Tali kontribuzzjoni għall-ispejjeż komuni għandha tiġi kkalkolata abbażi ta’ waħda miż-żewġ formoli li ġejjin, skont liema waħda tipproduċi l-inqas ammont:

                  (a)

                  is-sehem tal-ispejjeż komuni li jkun proporzjonali għall-proporzjon tad-DNG tar-Repubblika tal-Moldova fit-total tad-DNG tal-Istati kollha li jkunu qegħdin jikkontribwixxu għall-ispejjeż komuni tal-operazzjoni; jew

                  (b)

                  is-sehem tal-ispejjeż komuni li jkun proporzjonali għall-proporzjon tan-numru tal-persunal mir-Repubblika tal-Moldova parteċipanti fl-operazzjoni għan-numru totali ta’ persunal tal-Istati kollha parteċipanti fl-operazzjoni.

            Fejn tintuża l-formula taħt il-punt (b) tal-ewwel subparagrafu u r-Repubblika tal-Moldova tikkontribwixxi biss persunal għall-Operazzjoni jew għall-Kwartieri Ġenerali tal-Forzi, il-proporzjon użat għandu jkun dak tal-persunal tiegħu għal dak tan-numru totali tal-persunal rispettiv tal-kwartieri ġenerali. F’każijiet oħra, il-proporzjon għandu jkun dak tal-persunal kollu kontribwit mir-Repubblika tal-Moldova għal dak tal-persunal totali tal-operazzjoni.
      3.   Minkejja l-paragrafu 1 t’hawn fuq, l-Unjoni Ewropea għandha, fil-prinċipju, teżenta lir-Repubblika tal-Moldova minn kontribuzzjonijiet finanzjarji għall-ispejjeż komuni ta’ operazzjoni militari partikolari tal-UE għall-immaniġġar ta’ kriżijiet meta:

                  (a)

                  l-Unjoni Ewropea tiddeċiedi li r-Repubblika tal-Moldova tipprovdi kontribut sinifikattiv għall-assi u/jew għall-kapaċitajiet li jkunu essenzjali għall-operazzjoni; jew

                  (b)

                  ir-Repubblika tal-Moldova għandha DNG per capita li ma jaqbiżx dak ta’ kwalunkwe Stat Membru tal-Unjoni Ewropea.

            4.   Għandu jiġi konkluż arranġament bejn l-Amministratur previst fid-Deċiżjoni tal-Kunsill 2011/871/PESK u l-awtoritajiet amministrattivi kompetenti tar-Repubblika tal-Moldova. Dak l-arranġament għandu jinkludi, inter alia, dispożizzjonijiet dwar:

                  (a)

                  l-ammont ikkonċernat,

                  (b)

                  l-arranġamenti għall-ħlas tal-kontribuzzjoni finanzjarja,

                  (c)

                  il-proċedura tal-verifika tal-kontijiet.

            TAQSIMA IV

         DISPOŻIZZJONIJIET FINALI

      Artikolu 13
      Arranġamenti biex jiġi implimentat il-Ftehim
      Mingħajr preġudizzju għad-dispożizzjonijiet tal-Artikoli 8 (5) u 12 (4) kwalunkwe arranġament tekniku u amministrattiv meħtieġ għall-implementazzjoni ta’ dan il-Ftehim għandu jiġi konkluż bejn l-awtoritajiet adatti tal-UE u l-awtoritajiet adatti tar-Repubblika tal-Moldova.
      Artikolu 14
      Nonkonformità
      Jekk waħda mill-Partijiet tonqos milli tikkonforma mal-obbligi tagħha taħt dan il-Ftehim, il-Parti l-oħra jkollha d-dritt li ttemm dan il-Ftehim billi tibgħat avviż bil-miktub minn xahar qabel.
      Artikolu 15
      Riżoluzzjoni ta’ Tilwim
      Tilwim li jikkonċerna l-interpretazzjoni jew l-applikazzjoni ta’ dan il-Ftehim għandhom jiġu riżolti b’mezzi diplomatiċi bejn il-Partijiet.
      Artikolu 16
      Dħul fis-seħħ
      1.   Dan il-Ftehim għandu jidħol fis-seħħ fl-ewwel jum tal-ewwel xahar wara li l-Partijiet ikunu nnotifikaw lil xulxin bit-tlestija tal-proċeduri legali interni meħtieġa għad-dħul fis-seħħ tiegħu.
      2.   Dan il-Ftehim għandu jkun soġġett għal reviżjoni regolari.
      3.   Dan il-Ftehim jista’ jiġi emendat abbażi ta’ ftehim reċiproku bil-miktub bejn il-Partijiet. L-emendi għandhom jidħlu fis-seħħ f’konformità mal-proċedura stabbilita fil-paragrafu 1.
      4.   Dan il-Ftehim jista’ jiġi ddenunzjat minn kull Parti b’notifika bil-miktub ta’ denunzja mogħtija lill-Parti l-oħra. Tali denunzja għandha jkollha effett sitt xhur wara li l-Parti l-oħra tirċievi n-notifika.

         Magħmul fi Brussell, fit-tlettax-il jum ta’ Diċembru tas-sena elfejn u tnax bl-Ingliż f’żewġ kopji.

               Għall-Unjoni Ewropea

               Għar-Repubblika tal-Moldova

         (1)  ĠU L 141, 27.5.2011, p. 17.

         (2)  ĠU L 343, 23.12.2011, p. 35

         TEST GĦAD-DIKJARAZZJONIJIET

            Test għall-Istati Membri tal-UE:

         “L-Istati Membri tal-UE li japplikaw Deċiżjoni tal-Kunsill tal-UE dwar operazzjoni tal-UE għall-immaniġġar ta’ kriżijiet li fiha tipparteċipa r-Repubblika tal-Moldova, jagħmlu dak li jistgħu, sa fejn is-sistemi legali interni tagħhom jippermettu, sabiex jirrinunzjaw, safejn ikun possibbli, pretensjonijiet kontra r-Repubblika tal-Moldova għal korriment, mewt ta’ persunal tagħhom, jew ħsara lil, jew telf ta’, kwalunkwe assi li jkunu l-proprjetà tagħhom u użat mill-operazzjoni tal-UE għall-immaniġġar ta’ kriżijiet jekk tali korriment, mewt, ħsara jew telf:

                     —

                     kienu kkawżati mill-persunal mir-Repubblika tal-Moldova fit-twettiq tad-doveri tiegħu b’konnessjoni mal-operazzjoni tal-UE għall-immaniġġar ta’ kriżijiet, ħlief fil-każ ta’ nuqqas serju ta’ diliġenza jew ta’ kondotta skorretta volontarja,

                     —

                     jew irriżulta mill-użu ta’ kwalunkwe assi fil-pussess tar-Repubblika tal-Moldova, sakemm l-assi ntużaw b’konnessjoni mal-operazzjoni u ħlief f’każ ta’ negliġenza serja jew imġiba skorretta volontarja ta’ persunal tal-operazzjoni tal-UE għall-immaniġġar ta’ kriżijiet mir-Repubblika tal-Moldova li kienet qed tuża dawk l-assi.”

            Test għar-Repubblika tal-Moldova:

         “Ir-Repubblika tal-Moldova filwaqt li tapplika Deċiżjoni tal-Kunsill tal-UE dwar operazzjoni tal-UE għall-immaniġġar ta’ kriżijiet tagħmel ħilitha, sa fejn is-sistema legali interna tagħhom tippermetti, biex tirrinunzja sa fejn ikun possibbli pretensjonijiet kontra kwalunkwe Stat ieħor li jipparteċipa fl-operazzjoni tal-UE għall-immaniġġar ta’ kriżijiet għal korriment, mewt ta’ persunal tiegħu, jew dannu lil, jew telf ta’, kwalunkwe assi li jkun proprjetà tiegħu u użat mill-operazzjoni tal-UE għall-immaniġġar ta’ kriżijiet jekk tali korriment, mewt, dannu jew telf:

                     —

                     kienu kkawżati minn persunal fl-eżekuzzjoni tad-dmirijiet tagħhom b’konnessjoni mal-operazzjoni tal-UE għall-immaniġġar ta’ kriżijiet, ħlief f’każ ta’ negliġenza serja jew ta’ kondotta skorretta volontarja, jew

                     —

                     jew irriżulta mill-użu ta’ kwalunkwe assi li jkun proprjetà tal-Istati parteċipanti fl-operazzjoni tal-UE għall-immaniġġar ta’ kriżijiet, dment li l-assi jkunu ntużaw b’rabta mal-operazzjoni u ħlief f’każ ta’ negliġenza serja jew imġiba skorretta volontarja tal-membri tal-persunal tal-operazzjoni tal-UE għall-immaniġġar ta’ kriżijiet li jużaw dawk l-assi.”


title: 2014/549/UE, Euratom: Deċiżjoni tal-Parlament Ewropew tat- 3 ta’ April 2014 dwar il-kwittanza għall-implimentazzjoni tal-baġit tal-Aġenzija Eżekuttiva għar-Riċerka għas-sena finanzjarja 2012

text:
               5.9.2014

               MT

               Il-Ġurnal Uffiċjali tal-Unjoni Ewropea

               L 266/110

         DEĊIŻJONI TAL-PARLAMENT EWROPEW
   tat-3 ta’ April 2014
   dwar il-kwittanza għall-implimentazzjoni tal-baġit tal-Aġenzija Eżekuttiva għar-Riċerka għas-sena finanzjarja 2012
   (2014/549/UE, Euratom)
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2012 (1),

               —

               wara li kkunsidra l-kontijiet annwali kkonsolidati tal-Unjoni Ewropea għas-sena finanzjarja 2012 (COM(2013) 570 — C7-0273/2013) (2),

               —

               wara li kkunsidra l-kontijiet annwali finali tal-Aġenzija Eżekuttiva għar-Riċerka għas-sena finanzjarja 2012,

               —

               wara li kkunsidra r-rapport tal-Kummissjoni dwar is-segwitu għad-deċiżjoni ta’ rilaxx għas-sena finanzjarja 2011 (COM(2013) 668), u d-dokumenti ta’ ħidma tas-servizzi tal-Kummissjoni li jakkumpanjaw dan ir-rapport (SWD(2013) 348 u SWD(2013) 349),

               —

               wara li kkunsidra r-rapport tal-Kummissjoni dwar l-evalwazzjoni tal-finanzi tal-Unjoni abbażi tar-riżultati miksuba (COM(2013) 461), u d-dokumenti ta’ ħidma tas-servizzi tal-Kummissjoni li jakkumpanjaw dan ir-rapport (SWD(2013) 228 u SWD(2013) 229),

               —

               wara li kkunsidra r-rapport annwali tal-Kummissjoni lill-awtorità tal-kwittanza dwar l-awditi interni mwettqa fl-2012 (COM(2013) 606), u d-dokument ta’ ħidma tas-servizzi tal-Kummissjoni li jakkumpanja dan ir-rapport (SWD(2013) 314),

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Eżekuttiva għar-Riċerka għas-sena finanzjarja 2012, flimkien mat-tweġibiet tal-Aġenzija (3),

               —

               wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet, kif ukoll il-legalità u r-regolarità tal-operazzjonijiet li jaqgħu taħthom (4), ipprovduta mill-Qorti tal-Awdituri għas-sena finanzjarja 2012, skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tat-18 ta’ Frar 2014 dwar il-kwittanza li għandha tingħata lill-aġenziji eżekuttivi għall-implimentazzjoni tal-baġit għas-sena finanzjarja 2012 (05850/2014 — C7-0049/2014),

               —

               wara li kkunsidra l-Artikoli 317, 318 u 319 tat-Trattat dwar il-Funzjonament tal-Unjoni Ewropea u l-Artikolu 106a tat-Trattat li jistabbilixxi l-Komunità Ewropea tal-Enerġija Atomika,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikoli 55, 145, 146 u 147 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (6), u b’mod partikolari l-Artikoli 62, 164, 165 u 166 tiegħu,

               —

               wara li kkunsidra r-Regolament tal-Kunsill (KE) Nru 58/2003 tad-19 ta’ Diċembru 2002 li jfassal l-istatut għall-aġenziji eżekuttivi li jridu jiġu fdati b’ċerti kompiti fit-tmexxija tal-programmi tal-Komunità (7), u b’mod partikolari l-Artikolu 14(3) tiegħu,

               —

               wara li kkunsidra r-Regolament tal-Kummissjoni (KE) Nru 1653/2004 tal- 21 ta’ Settembru 2004 dwar regolament finanzjarju standard tal-aġenziji eżekuttivi skont ir-Regolament tal-Kunsill (KE) Nru 58/2003 li jfassal l-istatut għall-aġenziji eżekuttivi li jridu jiġu fdati b’ċerti kompiti fit-tmexxija tal-programmi tal-Komunità (8), u b’mod partikolari l-Artikolu 66, l-ewwel u t-tieni paragrafu tiegħu,

               —

               wara li kkunsidra d-Deċiżjoni tal-Kummissjoni 2008/46/KE tal-14 ta’ Diċembru 2007 li tistabbilixxi l-Aġenzija Eżekuttiva għar-Riċerka għall-ġestjoni ta’ ċerti oqsma tal-programmi Komunitarji speċifiċi Nies, Kapaċitajiet u Kooperazzjoni fil-qasam tar-riċerka b’applikazzjoni tar-Regolament tal-Kunsill (KE) Nru 58/2003 (9),

               —

               wara li kkunsidra d-Deċiżjoni ta’ Implimentazzjoni tal-Kummissjoni 2013/778/UE tat-13 ta’ Diċembru 2013 li tistabbilixxi l-Aġenzija Eżekuttiva għar-Riċerka u li tirrevoka d-Deċiżjoni 2008/46/KE (10),

               —

               wara li kkunsidra r-Regola 76 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjonijiet tal-kumitati interessati l-oħra (A7-0242/2014),

               A.

               billi, skont it-termini tal-Artikolu 17(1) tat-Trattat dwar l-Unjoni Ewropea, il-Kummissjoni timplimenta l-baġit u tiġġestixxi l-programmi, u billi, b’applikazzjoni tal-Artikolu 317 tat-Trattat dwar il-Funzjonament tal-Unjoni Ewropea, din tipproċedi bl-implimentazzjoni tal-baġit b’kooperazzjoni mal-Istati Membri, taħt ir-responsabilità tagħha stess, f’konformità mal-prinċipju tal-amministrazzjoni finanzjarja tajba;

               1.

               Jagħti l-kwittanza lid-Direttur tal-Aġenżija Eżekuttiva għar-Riċerka għall-implimentazzjoni tal-baġit tal-Aġenzija Eżekuttiva għas-sena finanzjarja 2012;

               2.

               Jippreżenta l-kummenti tiegħu fir-riżoluzzjoni li hi parti integrali mid-deċiżjonijiet dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2012, Taqsima III — Il-Kummissjoni u l-aġenziji eżekuttivi;

               3.

               Jagħti istruzzjonijiet lill-President tiegħu biex jgħaddi din id-deċiżjoni, id-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2012, Taqsima III —Il-Kummissjoni u r-riżoluzzjoni li hi parti integrali minn dawn id-deċiżjonijiet, lid-Direttur tal-Aġenzija Eżekuttiva għar-Riċerka, lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU L 56, 29.2.2012.

      (2)  ĠU C 334, 15.11.2013, p. 1.

      (3)  ĠU C 365, 13.12.2013, p. 283.

      (4)  ĠU C 331, 14.11.2013, p. 10.

      (5)  ĠU L 248, 16.9.2002, p. 1.

      (6)  ĠU L 298, 26.10.2012, p. 1.

      (7)  ĠU L 11, 16.1.2003, p. 1.

      (8)  ĠU L 297, 22.9.2004, p. 6.

      (9)  ĠU L 11, 15.1.2008, p. 9.

      (10)  ĠU L 346, 20.12.2013, p. 54.


title: Deċiżjoni (UE, Euratom) 2015/1682 tal-Parlament Ewropew tad-29 ta' April 2015 dwar l-għeluq tal-kontijiet tal-Aġenzija Fornitriċi tal-Euratom għas-sena finanzjarja 2013

text:
               30.9.2015

               MT

               Il-Ġurnal Uffiċjali tal-Unjoni Ewropea

               L 255/327

      DEĊIŻJONI (UE, EURATOM) 2015/1682 TAL-PARLAMENT EWROPEW
      tad-29 ta' April 2015
      dwar l-għeluq tal-kontijiet tal-Aġenzija Fornitriċi tal-Euratom għas-sena finanzjarja 2013
      IL-PARLAMENT EWROPEW,

                  —

                  wara li kkunsidra l-kontijiet annwali finali tal-Aġenzija Fornitriċi tal-Euratom għas-sena finanzjarja 2013,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Fornitriċi tal-Euratom għas-sena finanzjarja 2013, flimkien mat-tweġibiet tal-Aġenzija (1),

                  —

                  wara li kkunsidra d-dikjarazzjoni ta' assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2013 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-rakkomandazzjoni tal-Kunsill tal-17 ta' Frar 2015 dwar il-kwittanza li għandha tingħata lill-Awtorità għall-implimentazzjoni tal-baġit għas-sena finanzjarja 2013 (05304/2015 — C8–0054/2015),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra l-Artikolu 106a tat-Trattat li jistabbilixxi l-Komunità Ewropea tal-Enerġija Atomika,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (K E, Euratom) Nru 1605/2002 (3), u b'mod partikolari l-Artikolu 2 tiegħu,

                  —

                  wara li kkunsidra d-Deċiżjoni tal-Kunsill 2008/114/KE tat-12 ta' Frar 2008 li tistabbilixxi l-Istatuti tal-Aġenzija Fornitriċi tal-Euratom (4), u b'mod partikolari l-Artikolu 8 tagħha,

                  —

                  wara li kkunsidra l-Artikolu 94 u l-Anness V tar-Regoli ta' Procedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A8–0119/2015),

         1.

            Jinnota li l-kontijiet annwali finali tal-Aġenzija Fornitriċi tal-Euratom huma kif annessi mar-rapport tal-Qorti tal-Awdituri;

         2.

            Japprova l-għeluq tal-kontijiet tal-Aġenzija Fornitriċi tal-Euratom għas-sena finanzjarja 2013;

         3.

            Jagħti istruzzjonijiet lill-President tiegħu biex jgħaddi din id-deċiżjoni lid-Direttur Ġenerali tal-Aġenzija Fornitriċi tal-Euratom, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).

               Il-President

            Martin SCHULZ

               Is-Segretarju Ġenerali

            Klaus WELLE

         (1)  ĠU C 442, 10.12.2014, p. 267.

         (2)  Ara n-nota f'qiegħ il-paġna 1.

         (3)  ĠU L 298, 26.10.2012, p. 1.

         (4)  ĠU L 41, 15.2.2008, p. 15.


title: Id-Deċiżjoni tal-Kunsill tal-11 ta' Ġunju 1996 dwar l-implimentazzjoni ta' l-Artikolu 8 tal-Ftehim fil-forma ta' Skambju ta' Ittri bejn il-Komunità Ekonomika Ewropea u l-Prinċipat ta' l-Andorra

text:
Avviż Legali Importanti

|

31996D0366

Official Journal L 145 , 19/06/1996 P. 0016 - 0016

		Id-Deċiżjoni tal-Kunsilltal-11 ta' Ġunju 1996dwar l-implimentazzjoni ta' l-Artikolu 8 tal-Ftehim fil-forma ta' Skambju ta' Ittri bejn il-Komunità Ekonomika Ewropea u l-Prinċipat ta' l-Andorra(96/366/KE)IL-KUNSILL TA' L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 113 tiegħu,Wara li kkunsidra l-proposta mill-Kummissjoni,Billi l-Artikolu 8(1)(a) tal-Ftehim fil-forma ta' Skambju ta' Ittri bejn il-Komunità Ekonomika Ewropea u l-Prinċipat ta' l-Andorra [1], iffirmat fil-Lussemburgu fit-28 ta' Ġunju 1990, jistipula li fuq perjodu ta' ħames snin u lil hinn minn dak il-perjodu jekk ebda ftehim ma jista' jintlaħaq skond il-1 (b), il-Prinċipat ta' l-Andorra jawtorizza lill-Komunità, li taġixxi f'isem u għall-Prinċipat ta' l-Andorra, biex iddaħħal oġġetti minn pajjiżi terzi għal ġol-Prinċipat ta' l-Andorra għal ċirkolazzjoni ħielsa;Billi l-Artikolu 8(1)(b) jistipula li fi tmiem dak il-perjodu, u skond l-artikolu 20 tiegħu, il-Prinċipat ta' l-Andorra jista' jeżerċita d-dritt ta' dħul għal ċirkolazzjoni ħielsa, wara ftehim mill-Partijiet Kontraenti;Billi l-Prinċipat ta' l-Andorra talab biex jeżerċita dan id-dritt ta' dħul għal ċirkolazzjoni ħielsa;Billi f'dikjarazzjoni tat-30 ta' Ottubru 1995 il-Kunsill qabel fi prinċipju mat-talba tal-Prinċipat ta' l-Andorra biex jeżerċita dak id-dritt;Billi għandu jkun il-Kunsill li jistabbilixxi l-pożizzjoni uffiċjali tal-Komunità bħala Pajjiż Kontraenti;Billi perjodu ta' żmien għandu jitħalla għall-preparazzjonijiet għal eżerċizzju tad-dritt imsemmi,IDDEĊIEDEW DAN LI ĠEJ:Artikolu UnikuMill-1 ta' Lulju 1996, il-Komunità Ewropea, li taġixxi f'isem u għall-Prinċipat ta' l-Andorra, għandha tieqaf milli tassigura dħul għal ċirkolazzjoni ħielsa ta' oġġetti mibgħuta minn pajjiżi terzi għal ġol-Prinċipat ta' l-Andorra.Magħmul fil-Lussemburgu, fil-11 ta' Ġunju 1996.Għall-KunsillIl-PresidentW. Veltroni[1] ĠU L 374, tal-31.12.1990, p. 16.--------------------------------------------------


title: 2014/337/UE: Deċiżjoni tal-Bank Ċentrali Ewropew tal- 5 ta' Ġunju 2014 dwar i-remunerazzjoni ta' depożiti, bilanċi u holdings ta' eċċess ta riżervi (BĊE/2014/23)

text:
               7.6.2014

               MT

               Il-Ġurnal Uffiċjali tal-Unjoni Ewropea

               L 168/115

         DEĊIŻJONI TAL-BANK ĊENTRALI EWROPEW
   tal-5 ta' Ġunju 2014
   dwar i-remunerazzjoni ta' depożiti, bilanċi u holdings ta' eċċess ta riżervi

      (BĊE/2014/23)

      (2014/337/UE)

   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel u r-raba' inċiżi tal-Artikolu 127(2) tiegħu,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u b'mod partikolari l-ewwel u r-raba' inċiżi tal-Artiklu 3.1, u l-Artikli 17, 18 u 22 tiegħu,
   Wara li kkunsidra l-Linja Gwida BĊE/2011/14 tal-20 ta' Settembru 2011 dwar l-istrumenti tal-politika monetarja u l-proċeduri tal-Eurosistema (1),
   Wara li kkunsidra l-Linja Gwida BĊE/2012/27 tal-5 ta' Diċembru 2012 dwar sistema Trans-European Automated Real-time Gross settlement Express Transfer (TARGET2) (2),
   Wara li kkunsidra l-Linja Gwida BĊE/2014/9 tal-20 Ta' Frar 2014 dwar operazzjonijiet ta' ġestjoni tal-attiv u l-passiv domestiċi mill-banek ċentrali nazzjonali (3),
   Billi:

               (1)

               Il-Kunsill Governattiv jista' jiddeċiedi minn żmien għal żmien li jbaxxi r-rata ta' faċilità ta' depożitu għal taħt iż-żero fil-mija.

               (2)

               F'każ ta' tnaqqis tar-rata ta' faċilità ta' depożitu, jenħtieġ li r-regoli għar-remunerazzjoni tad-depożiti, bilanċi u holdings ta' eċċess ta' riżervi fil-Linji Gwida BĊE/2011/14, BĊE/2012/27 u BĊE/2014/9 jiġu aġġustati f'dan is-sens,

         ADOTTA DIN ID-DEĊIŻJONI:
   Artikolu 1
   Remunerazzjoni ta' depożiti
   “Remunerazzjoni” fid-dispożizzjonijiet ta' Anness I tal-Linja Gwida BĊE/2011/14fir-rigward tal-ġbir ta' depożiti b'terminu fiss u tal-faċilità ta' depożitu tista' tkun: b'rata ta' mgħax pożittiva; (b) b'rata ta' mgħax ta' żero fil-mija, jew (c) b'rata ta' mgħax negattiva. Rata ta' mgħax negattiva tinvolvi obbligu ta' ħlas mnid-detentur tad-depożitu lill-bank ċentrali kkonċernat tal-Eurosistema inkluż id-dritt ta' dak il-bank ċentrali tal-Eurosistema li jiddebita l-kont tal-kontroparti f'dan is-sens.
   Artikolu 2
   Remunerazzjoni ta' holdings ta' eċċess ta' riżervi
   Holdings ta' riżervi li jeċċedu r-riżervi minimi meħtieġa għandhom ikunu remunerati b'żero fil-mija jew bir-rata ta' faċilità ta' depożitu, hi liema hi l-aktar baxxa.
   Artikolu 3
   Remunerazzjoni ta' bilanċi fit-TARGET2
   Kontijiet tal-Modulu tal-Ħlasijiet u s-subkontijiet tagħhom għandhom jew ikunu remunerati b'żero fil-mija jew bir-rata ta' faċilità ta' depożitu, hi liema hi l-aktar baxxa, ħlief jekk jintużaw biex iżommu r-riżervi minimi meħtieġa.
   Artikolu 4
   Remunerazzjoni ta' depożiti tal-gvern
   1.   Fi kwalunkwe jum tal-kalendarju, l-ammont totali ta' depożiti ta' matul il-lejl u b'terminu fiss tal-gvernijiet kollha ma' BĊN li jaqbeż l-ogħla bejn: (a) EUR 200 miljun; jew (b) 0,04 % tal-prodott domestiku gross tal-Istat Membru fejn il-BĊN ikun domiċiljat, għandu jkun remunerat b'rata ta' mgħax ta' żero fil-mija. Jekk ir-rata ta' faċilità ta' depożitu f'dan il-jum tkun negattiva, għandha tapplika rata ta' mgħax li m'għandhiex tkun ogħla mir-rata ta' faċilità ta' depożitu. Rata ta' mgħax negattiva tinvolvi obbligu ta' ħlas lill-BĊN ikkonċernat mid-detentur tad-depożitu, inkluż id-dritt ta' dak il-BĊN li jiddebita l-kont tad-depożitu tal-gvern ikkonċernat f'dan is-sens.
   2.   Paragrafu 1 għandu (a) japplika biss ladarba l-Kunsill Governattiv jiddeċiedi li jbaxxi r-rata ta' faċilità ta' depożitu għal taħt iż-żero fil-mija, u (b) jinqara flimkien mal-Artikolu 5(3) u l-Artikolu 11 tal-Linja Gwida BĊE/2014/9, bil-patt li dak l-Artikolu 11 tal-Linja Gwida BĊE/2014/9 japplika biss għall-bilanċ pendenti u l-maturità applikabbli rimanenti ta' depożiti b'terminu fiss miżmumin mal-BĊNi fil-jum tal-kalendarju qabel il-jum li fih il-Kunsill Governattiv jiddeċiedi li jbaxxi r-rata tal-faċilità ta' depożitu għal anqas minn żero fil-mija.
   3.   Id-depożiti tal-gvern relatati mal-Unjoni Ewropea/il-Fond Monetarju Internazzjonali u programmi ta' appoġġ finanzjarju oħrajn paragunabbli li jinżammu f'kontijiet mal-BĊNi għandhom ikunu suġġetti għar-rati ta' remunerazzjoni msemmija fl-Artikolu 5(1) tal-Linja Gwida BĊE/2014/9 jew remunerati b'rata ta' żero fil-mija, irrispettivament minn liema waħda hija l-oġħla, iżda ma għandhomx jgħoddu għall-ammont limitu msemmi fil-paragrafu 1.
   Artikolu 5
   Remunerazzjoni ta' xi depożiti miżmumin għand il-BĊE
   Kontijiet miużmumin għand il-BĊE skont id-Deċiżjoni BĊE/2003/14 (4), id-Deċiżjoni BĊE/2010/31 (5) u d-Deċiżjoni BĊE/2010/17 (6) għandhom jibqgħu jiġu remunerati bir-rata tal-faċilità ta' depożitu. Madankollu, meta jkun meħtieġ li d-depożiti jinżammu f'dawk il-kontijiet qabel id-data li fiha jrid isir ħlas skont ir-regoli legali jew kuntrattwali applikabbli għall-faċilità kkonċernata, dawn id-depożiti għandhom jiġu remunerati matul dan il-perijodu bikri fil-faċilità ta' depożitu jew bir-rata ta' żero fil-mija, irrispettivament minn liema waħda hija l-ogħla.
   Artikolu 6
   Dħul fis-seħħ
   Din id-Deċiżjoni għandha tidħol fis-seħħ fil-jum wara l-pubblikazzjoni tagħha f' Il-Ġurnal Uffiċjali tal-Unjoni Ewropea.

      Magħmula fi Frankfurt am Main, il-5 ta' Ġunju 2014.

            Il-President tal-BĊE

         Mario DRAGHI

      (1)  ĠU L 331, 14.12.2011, p. 1.

      (2)  ĠU L 30, 30.1.2013, p. 1.

      (3)  ĠU L 159, 28.5.2014, p. 56.

      (4)  Id-Deċiżjoni BĊE/2003/14 tas-7 ta' Novembru 2003 dwar l-amministrazzjoni tal-operazzjonijiet ta' self u tislif li l-Komunità Ewropea kkonkludiet skont il-faċilità ta' assistenza finanzjarja ta' tul medju (ĠU L 297, 15.11.2003, p. 35).

      (5)  Id-Deċiżjoni BĊE/2010/31 tal-20 ta' Diċembru 2010 li tikkonċerna l-ftuħ ta' kontijiet għall-ipproċessar ta' ħlasijiet b'rabta ma' self mill-EFSF lil Stati Membri li l-munita tagħhom hija l-euro (ĠU L 10, 14.1.2011, p. 7).

      (6)  Id-Deċiżjoni BĊE/2010/17 tal-14 ta' Ottubru 2010 dwar l-amministrazzjoni tal-operazzjonijiet ta' self lil u mill-Unjoni konklużi taħt il-mekkaniżmu Ewropew għall-istabbilizzazzjoni finanzjarja (ĠU L 275, 20.10.2010, p. 10).


title: 2008/885/KE: Deċiżjoni tal-Kunsill ta’ l- 20 ta’ Novembru 2008 li taħtar disa’ membri Rumeni u ħdax-il membru supplenti Rumen tal-Kumitat tar-Reġjuni

text:
               27.11.2008

               MT

               Il-Ġurnal Uffiċjali ta’ l-Unjoni Ewropea

               L 317/14

         DEĊIŻJONI TAL-KUNSILL
   ta’ l-20 ta’ Novembru 2008
   li taħtar disa’ membri Rumeni u ħdax-il membru supplenti Rumen tal-Kumitat tar-Reġjuni
   (2008/885/KE)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 263 tiegħu,
   Wara li kkunsidra l-proposta tal-Gvern Rumen,
   Billi:

               (1)

               Fl-24 ta’ Jannar 2006, il-Kunsill adotta Deċiżjoni 2006/116/KE li taħtar il-membri u l-membri supplenti tal-Kumitat tar-Reġjuni għall-perijodu mis-26 ta’ Jannar 2006 sal-25 ta’ Jannar 2010 (1). Fl-1 ta’ Jannar 2007, il-Kunsill adotta d-Deċiżjoni 2007/6/KE li tinnomina l-membri u l-membri supplenti Bulgari u Rumeni tal-Kumitat tar-Reġjuni (2).

               (2)

               Disa’ postijiet ta’ membri fil-Kumitat tar-Reġjuni saru vakanti wara l-iskadenza tal-mandati tas-Sur Emil CALOTĂ, is-Sur Serghei Florin ANGHEL, is-Sur Doru Laurian BĂDULESCU, is-Sur Jenel COPILĂU, is-Sur János DEMETER, is-Sinjura Ileana Viorica ION, Is-Sur Gheorghe BACIU, is-Sur Adriean VIDEANU u s-Sur Livio Nicolae DRAGNEA.

               (3)

               Ħdax-il post ta’ membru supplenti fil-Kumitat tar-Reġjuni saru vakanti wara l-iskadenza tal-mandati tas-Sur Lucian FLAIȘER, is-Sur Corneliu BICHINEȚ, is-Sur Dan Mihai GROZA, is-Sur Ion OPRESCU, is-Sur Răducu George FILIPESCU, is-Sinjura Edita Emöke LOKODI, is-Sur Tudor PENDIUC, is-Sur Nicușor Daniel CONSTANTINESCU, is-Sur Dumitru Teodor BANCIU, is-Sur Alexandru CORCODEL u s-Sur Dragoș BENEA,

         IDDEĊIDA KIF ĠEJ:
   Artikolu 1
   Dawn li ġejjin huma b’dan maħtura fil-Kumitat tar-Reġjuni għall-bqija tal-mandat attwali, jiġifieri sal-25 ta’ Jannar 2010:

               (a)

               bħala membri:

                           —

                           Is-Sur Mircea COSMA, președintele Consiliului Județean Prahova,

                           —

                           Is-Sur Răducu George FILIPESCU, președintele Consiliului Județean Călărași,

                           —

                           Is-Sinjura Edita Emöke LOKODI, președintele Consiliului Județean Mureș,

                           —

                           Is-Sur Gheorghe BUNEA STANCU, președintele Consiliului Județean Brăila,

                           —

                           Is-Sur Ion PRIOTEASA, președintele Consiliului Județean Dolj,

                           —

                           Is-Sur Tudor PENDIUC, primarul municipiului Pitești,

                           —

                           Is-Sur Gheorghe FALCĂ, primarul municipiului Arad,

                           —

                           Is-Sur Decebal ARNĂUTU, primarul orașului Târgu-Neamț,

                           —

                           Is-Sur Vasile SAVA, primarul orașului Țăndărei;

               (b)

               bħala membri supplenti:

                           —

                           Is-Sur Silvian CIUPERCĂ, președintele Consiliului Județean Ialomița,

                           —

                           Is-Sur Mircea Ioan MOLOȚ, președintele Consiliului Județean Hunedoara,

                           —

                           Is-Sur Árpád Szabolcs CSEHI, președintele Consiliului Județean Satu-Mare,

                           —

                           Is-Sur Liviu Nicolae DRAGNEA, președintele Consiliului Județean Teleorman,

                           —

                           Is-Sur Gheorghe FLUTUR, președintele Consiliului Județean Suceava,

                           —

                           Is-Sur Marian OPRIȘAN, președintele Consiliului Județean Vrancea,

                           —

                           Is-Sur Gheorghe NICHITA, primarul municipiului Iași,

                           —

                           Is-Sur George SCRIPCARU, primarul municipiului Brașov,

                           —

                           Is-Sur Péter FERENC, primarul orașului Sovata,

                           —

                           Is-Sinjura Mariana MIRCEA, primarul orașului Cernavodă,

                           —

                           Is-Sur Adrian Ovidiu TEBAN, primarul orașului Cugir.

         Artikolu 2
   Din id-Deċiżjoni għandha jkollha effett fil-jum tal-adozzjoni tagħha.

      Magħmula fi Brussell, 20 ta’ Novembru 2008.

            Għall-Kunsill

            Il-President

         B. LAPORTE

      (1)  ĠU L 56, 25.2.2006, p. 75.

      (2)  ĠU L 1, 4.1.2007, p. 13.


title: Deċiżjoni tal-Kunsill (UE) 2016/1749 tas-17 ta' Ġunju 2016 dwar il-konklużjoni, f'isem l-Unjoni Ewropea, tal-Protokoll biex jiġi Eliminat il-Kummerċ Illeċitu tal-Prodotti tat-Tabakk għall-Konvenzjoni Qafas tal-Organizzazzjoni Dinjija tas-Saħħa dwar il-Kontroll fuq it-Tabakk, bl-eċċezzjoni tad-dispożizzjonijiet tiegħu li jaqgħu fil-kamp ta' applikazzjoni tat-Titolu V tal-Parti Tlieta tat-Trattat dwar il-Funzjonament tal-Unjoni Ewropea

text:
               1.10.2016

               MT

               Il-Ġurnal Uffiċjali tal-Unjoni Ewropea

               L 268/1

         DEĊIŻJONI TAL-KUNSILL (UE) 2016/1749
   tas-17 ta' Ġunju 2016
   dwar il-konklużjoni, f'isem l-Unjoni Ewropea, tal-Protokoll biex jiġi Eliminat il-Kummerċ Illeċitu tal-Prodotti tat-Tabakk għall-Konvenzjoni Qafas tal-Organizzazzjoni Dinjija tas-Saħħa dwar il-Kontroll fuq it-Tabakk, bl-eċċezzjoni tad-dispożizzjonijiet tiegħu li jaqgħu fil-kamp ta' applikazzjoni tat-Titolu V tal-Parti Tlieta tat-Trattat dwar il-Funzjonament tal-Unjoni Ewropea
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 33, 113, 114 u 207 flimkien mal-Artikolu 218(6)(a) u t-tieni subparagrafu tal-Artikolu 218(8) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:

               (1)

               Il-konklużjoni tal-Konvenzjoni Qafas dwar il-kontroll fuq it-Tabakk (FCTC) tal-Organizzazzjoni Dinjija tas-Saħħa (WHO) ġiet approvata f'isem il-Komunità bid-Deċiżjoni tal-Kunsill 2004/513/KE (1).

               (2)

               B'konformità mad-Deċiżjonijiet tal-Kunsill 2013/744/UE (2) u 2013/745/UE (3), il-Protokoll biex jiġi Eliminat il-Kummerċ Illeċitu tal-Prodotti tat-Tabakk tad-WHO FCTC (“il-Protokoll”) ġie ffirmat fl-20 ta' Diċembru 2013, bil-kundizzjoni li jiġi konkluż f'data aktar tard.

               (3)

               Il-Protokoll jirrappreżenta kontribut sinifikanti għall-isforzi internazzjonali biex tiġi eliminata kull forma ta' kummerċ illeċitu tal-prodotti tat-tabakk u biex b'hekk tiġi miġġielda ċ-ċirkomvenzjoni tal-obbligi tat-taxxa u d-dazji doganali u jonqos il-forniment ta' prodotti tat-tabakk b'konformità mal-Artikolu 15 tal-FCTC tad-WHO. Il-Protokoll jagħti wkoll kontribut għall-funzjonament tajjeb tas-suq intern tal-prodotti tat-tabakk filwaqt li jiżgura livell għoli ta' saħħa pubblika.

               (4)

               L-Unjoni għandha kompetenza esklużiva għal numru ta' dispożizzjonijiet tal-Protokoll li jaqgħu taħt il-kamp ta' applikazzjoni tal-politika kummerċjali komuni tal-Unjoni jew f'oqsma fejn l-Unjoni stabbilixxiet regoli komuni (4). Il-Protokoll jista' jaffettwa tali regoli komuni msemmija hawn fuq jew jaltera l-kamp ta' applikazzjoni tagħhom. Għalhekk, il-Protokoll għandu jiġi approvat f'isem l-Unjoni, fir-rigward ta' materji li jaqgħu taħt il-kompetenza tal-Unjoni sa fejn il-Protokoll jista' jaffettwa biss dawn ir-regoli komuni jew jaltera l-kamp ta' applikazzjoni tagħhom.

               (5)

               Bil-konklużjoni tal-Protokoll, l-Unjoni mhux ser tkun qed teżerċita kompetenza kondiviża, għalhekk l-Istati Membri jżommu l-kompetenza tagħhom fl-oqsma koperti mill-Protokoll li ma jaffettwawx regoli komuni jew ma jalterawx il-kamp ta' applikazzjoni ta' tali regoli komuni.

               (6)

               L-Artikoli 14, 16, 26, 29 u 30 tal-Protokoll jikkonċernaw il-kooperazzjoni ġudizzjarja f'materji kriminali u d-definizzjoni ta' reati kriminali, u għalhekk jaqgħu fil-kamp ta' applikazzjoni tat-Titolu V tal-Parti Tlieta tat-Trattat dwar il-Funzjonament tal-Unjoni Ewropea. Id-Deċiżjoni tal-Kunsill (UE) 2016/1750 (5), adottata b'mod parallel ma' din id-Deċiżjoni, tikkonċerna dawk id-dispożizzjonijiet.

               (7)

               Il-Protokoll għandu jiġi approvat, fir-rigward ta' materji li jaqgħu taħt il-kompetenza tal-Unjoni,

         ADOTTA DIN ID-DEĊIŻJONI:
   Artikolu 1
   Il-Protokoll biex jiġi Eliminat il-Kummerċ Illeċitu tal-Prodotti tat-Tabakk għall-Konvenzjoni Qafas dwar il-kontroll fuq it-Tabakk tad-WHO, bl-eċċezzjoni tad-dispożizzjonijiet tiegħu li jaqgħu fil-kamp ta' applikazzjoni tat-Titolu V tal-Parti Tlieta tat-Trattat dwar il-Funzjonament tal-Unjoni Ewropea, b'mod partikolari l-Artikoli 14, 16, 26, 29 u 30, huwa b'dan approvat f'isem l-Unjoni.
   It-test tal-Protokoll huwa mehmuż ma' din id-Deċiżjoni.
   Artikolu 2
   Il-President tal-Kunsill għandu jinnomina l-persuna/persuni awtorizzata/i biex tiddepożita/jiddepożitaw f'isem l-Unjoni:

               (a)

               l-istrument provdut fl-Artikolu 44(1) tal-Protokoll;

               (b)

               id-dikjarazzjoni tal-kompetenzi stipulata fl-Anness għal din id-Deċiżjoni, f'konformità mal-Artikolu 44(3) tal-Protokoll.

         Artikolu 3
   Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fil-Lussemburgu, is-17 ta' Ġunju 2016.

            Għall-Kunsill

            Il-President

         J.R.V.A. DIJSSELBLOEM

      (1)  Id-Deċiżjoni tal-Kunsill 2004/513/KE tat-2 ta' Ġunju 2004 tat-2 ta' Ġunju 2004 dwar il-konklużjoni tal-Konvenzjoni Kwadru tal-Organizzazzjoni Dinjija tas-Saħħa dwar il-kontroll fuq it-Tabakk (ĠU L 213, 15.6.2004, p. 8).

      (2)  Id-Deċiżjoni tal-Kunsill 2013/744/UE tad-9 ta' Diċembru 2013 dwar l-iffirmar, f'isem l-Unjoni Ewropea, tal-Protokoll biex jiġi Eliminat il-Kummerċ Illeċitu tal-Prodotti tat-Tabakk għall-Konvenzjoni Qafas dwar il-kontroll fuq it-Tabakk tal-Organizzazzjoni Dinjija tas-Saħħa, fir-rigward tad-dispożizzjonijiet tiegħu dwar l-obbligi relatati mal-kooperazzjoni ġudizzjarja f'materji kriminali, mad-definizzjoni ta' reati kriminali, u mal-kooperazzjoni tal-pulizija (ĠU L 333, 12.12.2013, p. 73).

      (3)  Id-Deċiżjoni tal-Kunsill 2013/745/UE tad-9 ta' Diċembru 2013 dwar l-iffirmar, f'isem l-Unjoni Ewropea, tal-Protokoll biex jiġi Eliminat il-Kummerċ Illeċitu tal-Prodotti tat-Tabakk fil-Konvenzjoni Qafas tal-Organizzazzjoni Dinjija tas-Saħħa dwar il-Kontroll fuq it-Tabakk, bl-eċċezzjoni tad-dispożizzjonijiet tiegħu dwar l-obbligi relatati mal-kooperazzjoni ġudizzjarja f'materji kriminali, mad-definizzjoni ta' reati kriminali, u mal-kooperazzjoni tal-pulizija (ĠU L 333, 12.12.2013, p. 75).

      (4)  Id-Direttiva 2014/40/UE tal-Parlament Ewropew u tal-Kunsill tat-3 ta' April 2014 dwar l-approssimazzjoni tal-liġijiet, ir-regolamenti u d-dispożizzjonijiet amministrattivi tal-Istati Membri rigward il-manifattura, il-preżentazzjoni u l-bejgħ tat-tabakk u prodotti relatati u li tħassar id-Direttiva 2001/37/KE (ĠU L 127, 29.4.2014, p. 1);
   Id-Direttiva 2005/60/KE tal-Parlament Ewropew u tal-Kunsill tas-26 ta' Ottubru 2005 dwar il-prevenzjoni tal-użu tas-sistema finanzjarja għall-iskop tal-ħasil tal-flus u l-finanzjament tat-terroriżmu (ĠU L 309, 25.11.2005, p. 15);
   Ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (ĠU L 269, 10.10.2013, p. 1);
   Id-Direttiva tal-Kunsill 2008/118/KE tas-16 ta' Diċembru 2008 dwar l-arranġamenti ġenerali għad-dazji tas-sisa u li tħassar id-Direttiva 92/12/KEE (ĠU L 9, 14.1.2009, p. 12);
   Id-Direttiva tal-Kunsill 2011/64/UE tal-21 ta' Ġunju 2011 dwar l-istruttura u r-rati tad-dazju tas-sisa fuq it-tabakk manifatturat (ĠU L 176, 5.7.2011, p. 24).

      (5)  Id-Deċiżjoni tal-Kunsill (UE) 2016/1750 tas-17 ta' Ġunju 2016 dwar il-konklużjoni, f'isem l-Unjoni Ewroepa, tal-Protokoll biex jiġi Eliminat il-Kummerċ Illeċitu tal-Prodotti tat-Tabakk tal-Konvenzjoni Qafas dwar il-kontroll fuq it-Tabakk (FCTC) tal-Organizzazzjoni Dinjija tas-Saħħa, rigward id-dispożizzjonijiet tiegħu dwar l-obbligi relatati mal-kooperazzjoni ġudizzjarja fi kwistjonijiet kriminali u d-definizzjoni ta' reati kriminali (ara l-paġna 6 ta' dan il-Ġurnal Uffiċjali).

      ANNESS

         DIKJARAZZJONI TAL-KOMPETENZI MILL-UNJONI EWROPEA RIGWARD IL-MATERJI KOPERTI MILL-PROTOKOLL BIEX JIĠI ELIMINAT IL-KUMMERĊ ILLEĊITU TAL-PRODOTTI TAT-TABAKK

         (F'KONFORMITÀ MAL-ARTIKOLU 44 TAL-PROTOKOLL)

      L-Unjoni Ewropea (UE) tissottometti, f'konformità mal-Artikolu 44 tal-Protokoll biex jiġi Eliminat il-Kummerċ Illeċitu fil-Prodotti tat-Tabakk fil-Konvenzjoni Qafas tal-Organizzazzjoni Dinjija tas-Saħħa dwar il-Kontroll fuq it-Tabakk (“il-Protokoll FCTC”), id-Dikjarazzjoni ta' Kompetenzi segwenti li tispeċifika l-kategoriji u l-oqsma ta' politika li għalihom l-Istati Membri tal-UE taw kompetenzi lill-UE fl-oqsma koperti mill-Protokoll FCTC.
      1.   Prinċipji Ġenerali

      Il-kategoriji u l-oqsma ta' kompetenza tal-Unjoni huma stipulati fl-Artikoli 2 sa 6 TFUE. Meta t-Trattati jagħtu kompetenza esklużiva lill-UE f'qasam speċifiku, l-UE biss tista' tilleġiżla u tadotta atti legalment vinkolanti, u l-Istati Membri jkunu jistgħu jagħmlu dan biss jekk jingħataw is-setgħa mill-UE jew sabiex jimplimentaw l-atti tal-UE. Meta t-Trattati jagħtu lill-UE kompetenza kondiviża mal-Istati Membri f'qasam speċifiku, l-UE u l-Istati Membri jistgħu jilleġiżlaw u jadottaw atti legalment vinkolanti f'dak il-qasam. L-Istati Membri jeżerċitaw il-kompetenza tagħhom sakemm l-UE ma tkunx eżerċitat il-kompetenza tagħha. L-Istati Membri jeżerċitaw il-kompetenza tagħhom mill-ġdid sakemm l-Unjoni tkun iddeċidiet li tieqaf teżerċita l-kompetenza tagħha.
      Fir-rigward tal-konklużjoni tal-ftehimiet internazzjonali, għall-oqsma ta' politika elenkati fl-Artikolu 3(1) TFUE, hija l-UE biss li għandha l-kompetenza li taġixxi. Għall-oqsma ta' politika elenkati fl-Artikolu 4(2) TFUE, l-UE tikkondividi l-kompetenza mal-Istati Membri, iżda hija l-UE biss li għandha l-kompetenza li taġixxi meta l-azzjoni maħsuba hija neċessarja biex tippermetti li l-Unjoni teżerċita l-kompetenza interna tagħha, jew sakemm id-dispożizzjonijiet fil-ftehim jistgħu jaffettwaw regoli komuni jew jalteraw l-kamp ta' applikazzjoni tagħhom fit-tifsira tal-Artikolu 3(2) TFUE; sakemm dan ma jkunx il-każ (jiġifieri il-kundizzjonijiet tal-Artikolu 3(2) TFUE ma jkunux issodisfati), l-Istati Membri jistgħu jeżerċitaw il-kompetenza tagħhom li jaġixxu f'dawn l-oqsma ta' politika.
      Il-kompetenzi li mhumiex attribwiti lill-UE mit-Trattati jaqgħu fil-kompetenzi tal-Istati Membri tal-UE.
      Kif suppost, l-UE tinnotifika kwalunkwe modifika sostanzjali fil-firxa tal-kompetenzi tagħha, b'konformità mal-Artikolu 44 tal-Protokoll, mingħajr ma dan jikkostitwixxi prerekwiżit għall-eżerċizzju tal-kompetenza tagħha fi kwistjonijiet koperti mill-Protokoll FCTC.
      2.   Kompetenza esklużiva tal-UE

      2.1.   L-UE għandha kompetenza esklużiva sabiex taġixxi fir-rigward tal-materji koperti mill-Protokoll FCTC li jaqgħu taħt il-kamp ta' applikazzjoni tal-politika kummerċjali komuni tal-UE (l-Artikolu 207 tat-TFUE).
      2.2.   Barra minn hekk, l-UE għandha l-kompetenza esklużiva biex taġixxi fir-rigward ta' materji koperti mill-Protokoll FCTC li jaqgħu fil-kamp ta' applikazzjoni tal-kooperazzjoni doganali (l-Artikolu 33 TFUE), l-approssimazzjoni tal-liġijiet fis-suq intern (Artikoli 113 u 114 TFUE), il-kooperazzjoni ġudizzjarja f'materji kriminali (Artikolu 82 TFUE) u d-definizzjoni ta' reati kriminali (Artikolu 83 TFUE), biss sa fejn id-dispożizzjonijiet ta' att tal-Unjoni jistabbilixxu regoli komuni li jistgħu jiġu affettwati jew alterati fir-rigward tal-kamp ta' applikazzjoni tagħhom permezz tad-dispożizzjonijiet tal-Protokoll FCTC.
      Il-lista ta' atti tal-Unjoni ta' hawn taħt turi l-punt sa fejn l-Unjoni eżerċitat il-kompetenza interna tagħha f'dawn l-oqsma f'konformità mat-Trattat dwar il-Funzjonament tal-Unjoni Ewropea. L-ambitu tal-kompetenza esklużiva tal-Unjoni li jirriżulta minn dawn l-atti jrid ikun ivvalutat b'referenza għad-dispożizzjonijiet preċiżi ta' kull miżura, u b'mod partikolari l-punt sa fejn dawn id-dispożizzjonijiet jistabbilixxu regoli komuni li jirriskjaw li jiġu affettwati jew alterati fir-rigward tal-kamp ta' applikazzjoni tagħhom, mid-dispożizzjonijiet tal-Protokoll FCTC jew xi att adottat fl-implimentazzjoni tagħhom.

                  —

                  Id-Direttiva 2014/40/UE tal-Parlament Ewropew u tal-Kunsill tat-3 ta' April 2014 dwar l-approssimazzjoni tal-liġijiet, ir-regolamenti u d-dispożizzjonijiet amministrattivi tal-Istati Membri rigward il-manifattura, il-preżentazzjoni u l-bejgħ tat-tabakk u prodotti relatati u li tħassar id-Direttiva 2001/37/KE (ĠU L 127, 29.4.2014, p. 1);

                  —

                  Id-Direttiva 2005/60/KE tal-Parlament Ewropew u tal-Kunsill tas-26 ta' Ottubru 2005 dwar il-prevenzjoni tal-użu tas-sistema finanzjarja għall-iskop tal-ħasil tal-flus u l-finanzjament tat-terroriżmu (ĠU L 309, 25.11.2005, p. 15);

                  —

                  Ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (ĠU L 269, 10.10.2013, p. 1);

                  —

                  Id-Direttiva tal-Kunsill 2008/118/KE tas-16 ta' Diċembru 2008 dwar l-arranġamenti ġenerali għad-dazju tas-sisa u li tħassar id-Direttiva 92/12/KEE (ĠU L 9, 14.1.2009, p. 12);

                  —

                  Id-Direttiva tal-Kunsill 2011/64/UE tal-21 ta' Ġunju 2011 dwar l-istruttura u r-rati tad-dazju tas-sisa fuq it-tabakk manifatturat (ĠU L 176, 5.7.2011, p. 24);

                  —

                  Id-Deċiżjoni Qafas tal-Kunsill 2001/500/ĠAI tas-26 ta' Ġunju 2001 dwar il-ħasil tal-flus, l-identifikazzjoni, l-intraċċar, l-iffriżar, id-detezzjoni u l-konfiska tal-mezzi u l-qligħ mill-kriminalità (ĠU L 182, 5.7.2001, p. 1);

                  —

                  L-Att tal-Kunsill tas-26 ta' Lulju 1995 li jfassal il-Konvenzjoni dwar il-protezzjoni tal-interessi finanzjarji tal-Komunitajiet Ewropej (ĠU C 316, 27.11.1995, p. 48).

            3.   Kompetenza tal-Istati Membri

      L-Istati Membri jibqgħu kompetenti biex jaġixxu fir-rigward ta' kwistjonijiet oħrajn koperti mill-Protokoll FCTC li mhumiex imsemmija fit-taqsimiet 2.1 u 2.2, u li l-UE ma għandhiex il-kompetenza esklużiva biex taġixxi fuqhom.